Grade 4 pupil nahungkang kan magsakat sa monumento ni Rizal - BICOL STANDARD | Bicol News\nHome Albay Bicol News Legazpi City News Grade 4 pupil nahungkang kan magsakat sa monumento ni Rizal\nGrade 4 pupil nahungkang kan magsakat sa monumento ni Rizal\nby Bicol Standard Sunday, February 19, 2017\nLEGASPI CITY 02/19/17 (BICOL STANDARD) – Pwedeng magreklamo sa mga nanunungdan an magurang kan grade 4 na aki na nabarian nin tulang, alagad habo suboot na agapan kan ambulancia kan privadong hospital, kun dae ngona magtao nin depositong cuarta.\nSabi sa report an aki mantang nagkakawat nagsakat sa monumento ni Rizal sa parke, asin nadisgraciang nahulog.\nBase sa pahayag kan nagsapod sa menor de edad, haros magluwas an tulang sa may siko niya na resulta kan maidoon ini paghugpa sa daga.\nIdinagdag sa bareta na an nakaduty na guardia kan eskwelahan nag-apod nin tabang na ambulancia hale sa hospital, alagad en vez na na magpadara tulos nin ambulancia, hinahagadan suboot ngona siya nin depositong cuarta.\nAn paciente yaon naman sa salvadong kamugtakan ngonian sa hospital.\nMientrastanto, mantang dae pa nakakaolay an nagpapadalagan kan privadong hospital, pigmarhay ngona kan BICOL STANDARD na dae pag sambiton an saindang pangaran para makua an saindang lado sa estoryang ini.\nGrade 4 pupil nahungkang kan magsakat sa monumento ni Rizal Reviewed by Bicol Standard on Sunday, February 19, 2017 Rating: 5


SP mapasar nin resolusyon sa isyu sa pag-utang sa China\nItutulod kan sarong miembro sa Sanggunian Panlungsod kan Ciudad nin Naga na magpasar sinda nin resolusyon nganing hagadon sa gobierno nasyonal na kun malaog sa Overseas Direct Assistance (ODA) dapat maghanap nin ibang nasyon na nag-oopresir nin mas hababang ipapatong na interes na paborable sa gobierno.\nSi Consejal Mila Raquid-Arroyo, pamayo kan Committee on Public Utility sa SP nagsabi sa exclusibong entrevista kan Bicol Mail na sa masunod na sesyon regular saiyang papadrenohan an resolusyon nganing hagadon sa Department of Transportation (DOTr) na dapat dai maging sarado an gobierno sa saro sanang nasyon na mag-utang nin bilyones pesos para sa modernisasyon kan Philippine National Railway (PNR) envez maghanap na dai dejado an Filipinas.\nSa ginibong forum on PNR modernization sa Avenue Plaza Hotel sa Ciudad nin Naga kan Viernes, Oktubre 20 an DOTr sa paagi ni Usec Cesar Chavez nagpahayag na an gobierno kan Filipinas mautang nin P151 bilyon sa China para sa reconstruction kan Bicol Express.\nSa uutangon kan gobierno mapatong nin dos por cientong interes an China cada taon mientras sa nasyon kan Japan nag-oopresir sana nin 0.5 interes, sa Korea zero interest. Dapat maghanap an DOTr nin ibang nasyon na dai malulugi an gobierno, sabi pa ni Arroyo.\nSaiyang piglinaw na dai sinda contra sa pag-utang nin fondo alagad hanapan nin solusyon na dai mababangkaruti an nasyon sa bilyones pesos na interes.\nSi Consejal Julian Lavadia Jr. nagpahayag man na saiyang susuportaran an papadrenohan na resolusyon ni Arroyo nganing ipadara sa DOTr asin sa congreso nganing iconsiderar an saindang kahagadan paborable sa gobierno Filipinas.\nSa cuentada kan consejal kun sa dos por cientong interes sa uutangon na P151-B magbabayad an Filipinas nin P3-B na interes cada taon alagad kun sa laog nin sampolong taon aabot nin P30.02-B dai pa kabali digdi si prinsipal na inutang na cantidad na garo man sana ginigisa kita sa sadiring mantika, kun aboton pa nin vienteng taon magpapara dakula an obligasyon kan Filipinas.\nNagsoba na sana an consejal na tibaad kun dai kita makabayag kan dakulang pagkaka-utang posibleng iribay kan gobierno an Spratly Island.\nSi Lavadia, sa saiyang privileged speech sa sesyon regular kan SP kan nakaaging Agosto 8, 2017 nagsabi na dapat idetalye ni DOTr Secretary Arthur Tugade an gigibohon na implementasyon sa modernong proyecto sa perrokaril.\nPaborable sa mga Bikolano kun magkaigwa nang viaje kan Bikol Express alagad dapat adalan na marhay na dai malulugi an satong gobierno asin dai kita mabangkaruti sa pagkaka utang, sabi pa ni Lavadia.\nAn gobierno mautang nin P500 bilyon para sa railways system puon Luzon, Visayas asin Mindanao na saro sa mayor na proyecto sa transportasyon ni Presidente Duterte (DPA)


Buhay Pahalagahan Kapareho nin Diyos (Gibo 15:20) | Pagkamoot nin Dios\nAn Pagpapahalaga daw Nindo sa Buhay Kapareho kan sa Dios?\n“Yaon sa saimo an burabod nin buhay.”—SALMO 36:9.\n1, 2. Anong balaog hale sa Dios an nangorognang mahalaga ngonyan, asin taano?\nITINAO sa sato kan satong langitnon na Ama an sarong rogaring na daing kaagid sa halaga—an balaog na buhay bilang madonong na mga tawo na may kakayahan na arogon an saiyang mga kualidad. (Genesis 1:27) Huli sa mahalagang marhay na balaog na iyan, nakakapangatanosan kita manongod sa mga prinsipyo sa Biblia. Paagi sa pag-aplikar kaiyan, puede kitang magin maygurang sa espirituwal na namomoot ki Jehova asin may ‘kakayahan sa pagrisa na napatuod na mamidbid an tama sagkod an sala.’—Hebreo 5:14.\n2 An kakayahan na mangatanosan manongod sa mga prinsipyo sa Biblia nangorognang mahalaga ngonyan, huli ta an kinaban nagin komplikado nang gayo kaya imposibleng magkaigwa nin igong ley na ikakaaplikar sa gabos na situwasyon na puedeng mangyari sa buhay. Malinaw nanggad na ipinapaheling kan siensia medikal an puntong ini, nangorogna kun dapit sa mga produkto asin prosedimiento na may kalabot na dugo. Interesante asin mahalaga an bagay na ini sa gabos na gustong kumuyog ki Jehova. Pero, kun nasasabotan niato an angay na mga prinsipyo sa Biblia, siertong makakagibo kita nin madonong na mga desisyon na makakapaoyon sa satong konsensia sagkod makakapagpadanay sa sato sa pagkamoot nin Dios. (Talinhaga 2:6-11) Estudyare an nagkapira sa mga prinsipyong ini.\nSAGRADO AN BUHAY ASIN DUGO\n3, 4. Kasuarin enot na nasambitan kan Kasuratan an manongod sa kabanalan nin dugo, asin basado iyan sa anong mga prinsipyo?\n3 An haranihon na koneksion kan buhay asin dugo, saka an kabanalan, o pagigin sagrado kaiyan, enot na ihinayag ni Jehova dai nahaloy pagkatapos na gadanon ni Cain si Abel. “Hinanyoga!” an sabi nin Dios ki Cain. “An dugo kan saimong tugang nagkukurahaw sa sako hale sa daga.” (Genesis 4:10) Sa pagheling ni Jehova, an dugo ni Abel nagrerepresentar sa saiyang buhay, na may karingisan na tinapos nin mayo pa sa panahon. Kaya, an dugo ni Abel garo man sana nagkukurahaw sa Dios na ipamalos iyan.—Hebreo 12:24.\n4 Pagkatapos kan Baha kan panahon ni Noe, tinogotan nin Dios an mga tawo na kakanon an laman nin mga hayop alagad an dugo dai. An Dios nagsabi: “Solamente an laman na igwa nin kalag kaiyan—an dugo kaiyan—dai nindo pagkakanon. Asin, laen pa kaiyan, an saindong dugo kan saindong kalag babawion ko.” (Genesis 9:4, 5) An pagboot na ini aplikado sa gabos na tawong gikan ki Noe sagkod sa panahon niato. Pinapatunayan liwat kaiyan an ipinarisa kan naenot na mga tataramon nin Dios ki Cain—na an kalag, o buhay, kan gabos na linalang irinerepresentar kan dugo. An dekretong iyan nagpapatunay man na papaninimbagon ni Jehova, na Burabod nin buhay, an gabos na tawo na dai iginagalang an buhay asin dugo.—Salmo 36:9.\n5, 6. Paano ipinaheling kan Ley ni Moises na an dugo sagrado sagkod mahalagang marhay? (Helingon man an kahon na “ Igalang an Buhay nin mga Hayop.”)\n5 An duwang pundamental na katotoohan na ini maheheling man sa Ley ni Moises. An Levitico 17:10, 11 nagsasabi: “Kun manongod sa siisay man na tawo . . . na magkakan nin ano man na klase nin dugo, tunay nanggad na ibabaling ko an sakong lalawgon tumang sa kalag na nagkakakan kan dugo, asin popohoon ko nanggad sia sa saiyang banwaan. Huli ta an kalag kan laman yaon sa dugo, asin ako mismo nagbugtak kaiyan sa ibabaw kan altar tanganing kamo makabayad sa kasalan para sa saindong kalag, huli ta an dugo iyo an bayad sa kasalan paagi sa kalag na yaon dian.” *—Helingon an kahon na “ An Kakayahan nin Dugo na Makabayad sa Kasalan.”\nAN KAKAYAHAN NIN DUGO NA MAKABAYAD SA KASALAN\nSa Tataramon nin Dios, an dugo ibinibilang na katumbas nin buhay. Huli kaini, imbes na kondenaron huli ta binalga nia an mga togon ni Jehova, an sarong nagsosolsol na nagkasala sa suanoy na Israel puedeng magdolot nin atang na hayop sa altar nin Dios. (Levitico 4:27-31) An atang na ini nakakabayad sa mga kasalan nia alagad temporaryo sana.\nSa pagkagamit sa Biblia, an “pagbayad sa kasalan” nangangahulogan nin “karibay” o “pantakop,” arog halimbawa kun paanong an tamang takop eksaktong makakatakop sa sarong lalagan. Siempre, mayo nin hayop na sangkap na “makakatakop,” o makakabayad, sa mga kasalan nin sarong tawo. Minsan siring, an mga atang na hayop naglaladawan nanggad sa maabot na sangkap na atang na pambayad sa kasalan.—Hebreo 10:1, 4.\nAn pagbayad na iyan sa kasalan itinao “paagi sa pagdolot kan hawak ni Jesu-Cristo nin sararoan sana.” (Hebreo 10:10) An sangkap na buhay ni Cristo bilang tawo, na irinerepresentar kan saiyang “mahal na marhay na dugo, siring kan sa daing kaninan asin daing digtang kordero,” iyo an eksaktong katimbang kan buhay na iwinara ni Adan. (1 Pedro 1:19) Sa siring, sa nangongorog kagayon asin kamamomoton na paagi, napanigoan an hustisya asin nagin posible an satong “daing katapusan na kaligtasan.”—Hebreo 9:11, 12; Juan 3:16; Kapahayagan 7:14.\n6 Kun an dugo nin binunong hayop dai ginamit sa altar, iyan dapat na iula sa daga. Sa siring, sa simbolikong paagi, an buhay ibinalik sa orihinal na Kagsadiri kaiyan. (Deuteronomio 12:16; Ezequiel 18:4) Pero, mangnohon na dai man kinaipuhan kan mga Israelita na magin sobra kaestrikto sa pagmamaigot na haleon an gabos na dugo sa laman kan hayop. Basta binuno asin pinadugo nin tama an hayop, puede nang kakanon iyan nin sarong Israelita na malinig pa man giraray an saiyang konsensia, huling ipinaheling nia an tamang paggalang sa Paratao nin Buhay.\n7. Paano ipinaheling ni David an paggalang sa kabanalan nin dugo?\n7 Nasabotan ni David, na ‘lalaking naooyonan kan puso nin Dios,’ an mga prinsipyo sa likod kan ley nin Dios manongod sa dugo. (Gibo 13:22) Sa sarong pangyayari, kan sia paha nang gayo, tolo sa saiyang mga tawohan an nagpumirit na lumaog sa kampo kan mga kalaban, nagsakdo nin tubig sa sarong bobon, asin dinara iyan sa saiya. Ano an nagin reaksion ni David? “Iinomon ko daw an dugo kan mga lalaking nagduman na isinasapeligro an saindang kalag?” an hapot nia. Sa pagheling ni David, an tubig garo man sana dugo kan saiyang mga tawohan. Kaya sa ibong kan saiyang pagkapaha, “iinula [nia] iyan ki Jehova.”—2 Samuel 23:15-17.\n8, 9. Nagbago daw an pagmansay nin Dios sa buhay asin dugo kan establisaron an Kristianong kongregasyon? Ipaliwanag.\n8 Mga 2,400 na taon pagkatapos kan dekreto na itinao ki Noe asin mga 1,500 na taon pagkatapos gibohon an tipan nin Ley, pinasabngan ni Jehova an namamahalang grupo kan enot na Kristianong kongregasyon na magsurat: “Pinagmarahay kan banal na espiritu asin niamo mismo na dai na kamo dagdagan nin pagabat, puera sana sa kinakaipuhan na mga bagay na ini, na padagos na lumikay sa mga bagay na iinatang sa mga idolo asin sa dugo asin sa mga bagay na tinook patin sa pakikisaro.”—Gibo 15:28, 29.\n9 Malinaw nanggad, nabatid kan enot na namamahalang grupo na an dugo sagrado asin na an salang paggamit kaiyan sala kun dapit sa moral kapareho nin paggibo nin idolatriya o pakikisaro. Inaako kan tunay na mga Kristiano ngonyan an paninindogan na iyan. Apuera dian, huling nag-iisip sinda basado sa mga prinsipyo sa Biblia, napapaogma ninda si Jehova kun naggigibo nin mga desisyon manongod sa paggamit nin dugo.\nAN MEDIKAL NA PAGGAMIT NIN DUGO\nPaano ko ipapaliwanag sa sarong doktor an sakong desisyon mapadapit sa paggamit nin mga “fraction” nin dugo?\n10, 11. (a) Paano minamansay kan Mga Saksi ni Jehova an pag-ineksion nin purong dugo asin pangenot na mga elemento nin dugo? (b) Sa anong mga bagay mapadapit sa dugo tibaad magkakalaen an opinyon nin mga Kristiano?\n10 Aram kan Mga Saksi ni Jehova na an ‘paglikay sa dugo’ nangangahulogan nin dai pagpaineksion nin dugo asin dai pagdonar o pagsaray kan sadiri nindang dugo tanganing iineksion. Huli sa paggalang sa ley nin Dios, dai man ninda inaako an apat na pangenot na elemento nin dugo: pulang mga selula, puting mga selula, mga platelet, asin plasma.\n11 Ngonyan, huli sa dugang pang proseso, an mga elementong ini parateng binabaranga na magin mga fraction nin dugo na ginagamit sa laen-laen na paagi. Puede daw na akoon nin Kristiano an siring na mga fraction nin dugo? Minamansay daw nia iyan na “dugo”? An lambang saro dapat na personal na magdesisyon sa bagay na ini. Aplikado man iyan sa mga prosedimiento medikal na siring kan hemodialysis, hemodilution, asin cell salvage na kalabot an sadiring dugo nin saro, basta dai iyan isinaray.—Helingon an Apendise na “Mga Fraction nin Dugo Asin mga Prosedimiento sa Operasyon.”\n12. Paano niato maninigong mansayon asin atubangon an mga bagay na depende na sa konsensia?\n12 Nangangahulogan daw na bakong gayong mahalaga ki Jehova an mga bagay na kita an personal na madesisyon? Dai, huli ta interesado siang marhay sa satong kaisipan asin motibasyon. (Talinhaga 17:3; 21:2; 24:12) Kaya pagkatapos na gibohon an may kaibang pamibi na pagsiyasat manongod sa sarong medikal na produkto o prosedimiento, maninigo niatong himateon an satong konsensia na sinanay sa Biblia. (Roma 14:2, 22, 23) Siempre, an konsensia nin iba dai ninda maninigong ipirit sa sato, asin dai man kita maninigong maghapot, “Ano an gigibohon mo kun ika an nasa situwasyon ko?” Sa siring na mga bagay, an lambang Kristiano maninigong ‘magpasan kan saiyang sadiring pasan.’ *—Galacia 6:5; Roma 14:12; helingon an kahon na “ Minamansay Ko daw na Sagrado an Dugo?”\nMINAMANSAY KO DAW NA SAGRADO AN DUGO?\nPrinsipyo: “Maglikay sa . . . dugo.”—Gibo 15:20.\nPaano ko ipapaliwanag an pagkakalaen kan apat na pangenot na elemento nin dugo asin mga fraction nin dugo? *\nTaano ta maninigo akong magdesisyon para sa sadiri ko kun baga aakoon o sasayumahan ko an mga fraction nin dugo o an nagkapirang prosedimiento medikal na kalabot an paggamit kan sadiri kong dugo?—Roma 12:2; Galacia 6:5.\nPaano ko ipapaliwanag sa sakong doktor kun taano ta inaako o sinasayumahan ko an paggamit nin mga fraction nin dugo?—Talinhaga 13:16.\nMAHEHELING SA MGA LEY NI JEHOVA AN SAIYANG PAGKAMOOT BILANG AMA\n13. An mga ley asin prinsipyo ni Jehova naghahayag nin ano manongod sa saiya? Iilustrar.\n13 An mga ley asin prinsipyo na yaon sa Biblia naghahayag na si Jehova madonong na Lehislador sagkod mamomoton na Ama na odok na nagmamalasakit sa ikakarahay kan saiyang mga aki. (Salmo 19:7-11) Minsan ngani an pagboot na “maglikay sa . . . dugo” dai itinao bilang regulasyon sa salud, iyan talagang nagpoprotehir sa sato sa mga komplikasyon na konektado sa mga pag-ineksion nin dugo. (Gibo 15:20) Sa katunayan, ibinibilang kan dakol na nasa langtad nin medisina na an pag-operar na dai naggagamit nin dugo an “pinakahalangkaw na pamantayan” sa modernong pagbolong. Para sa tunay na mga Kristiano, an siring na mga pangyayari nagpapatunay sana sa dai matugkad na kadonongan asin pagkamoot ni Jehova bilang ama.—Isaias 55:9; Juan 14:21, 23.\n14, 15. (a) An pagkamoot nin Dios sa saiyang banwaan maheheling sa anong mga ley? (b) Paano nindo ikakaaplikar an mga prinsipyo sa likod kan mga regulasyon na ini para sa pagigin ligtas sa peligro?\n14 An pagmakolog nin Dios sa ikakarahay kan saiyang banwaan sa suanoy na Israel maheheling sa dakol niang ley. Halimbawa, kahagadan nia na an harong kan mga Israelita magkaigwa nin barandilya sa palibot kan bubongan tanganing mayong madisgrasia, huli ta dakol na aktibidad an ginigibo sa bubongan. (Deuteronomio 22:8; 1 Samuel 9:25, 26; Nehemias 8:16; Gibo 10:9) May pagboot man an Dios na bantayan an peligrosong mga toro. (Exodo 21:28, 29) An dai pag-intindi sa mga kahagadan na ini nagpapaheling nin grabeng kawaran nin paggalang sa ikakarahay nin iba asin puedeng magresulta sa pagkakasala sa dugo.\n15 Paano nindo ikakaaplikar an mga prinsipyo sa likod kan mga ley na ini? Taano ta dai nindo maingat na isipon an kondisyon kan saindong mga lunadan, an saindong ugale sa pagmaneho, an saindong ataman na mga hayop, an saindong harong, an saindong lugar na pinagtatrabahohan, asin an saindong pinipili na aling-alingan? Sa nagkapirang nasyon, mga aksidente an pangenot na dahelan nin pagkagadan nin mga hoben, na sa parate huli sa dai kinakaipuhan na pagsapeligro ninda kan saindang buhay. Minsan siring, an mga hoben na gustong magdanay sa pagkamoot nin Dios pinapahalagahan an buhay asin dai naghahanap nin kaogmahan sa peligrosong mga aktibidad. Dai sinda nag-iisip na may kamangmangan na an pagigin hoben nangangahulogan na dai sinda mapapahamak. Imbes, ikinakaogma ninda an saindang pagigin hoben paagi sa pagrayo sa dai kinakaipuhan na kapahamakan.—Eclesiastes 11:9, 10.\n16. Anong prinsipyo sa Biblia an aplikado sa aborsion? (Helingon man an nota sa ibaba.)\n16 Mahalagang marhay sa pagheling nin Dios dawa an buhay kan omboy na nasa matris pa. Sa suanoy na Israel, kun madanyaran nin saro an sarong babaeng bados asin bilang resulta magadan magsalang an ina o an saiyang omboy, ibibilang nin Dios na paragadan an may sala, asin kaipuhan ining magbayad nin ‘kalag para sa kalag.’ * (Exodo 21:22, 23) Kun siring, imahinara an seguradong namamatean ni Jehova kun naheheling nia an dai mabilang na mga omboy na tuyong ipinapaaborsion kada taon, na an dakol kaiyan garo baga isinasakripisyo sa mga altar nin personal na bentaha asin pagigin liberal sa sekso.\n17. Paano nindo rarangahon an saro na nagpaaborsion bago nakaaram kan mga pamantayan nin Dios?\n17 Pero, paano man an sarong babae na nagpaaborsion bago sia nakaaram kan katotoohan sa Biblia? Nangangahulogan daw iyan na dai na sia kaheherakan nin Dios? Dai man! Sa katunayan, an saro na tunay na nagsosolsol makakasarig na papatawadon sia ni Jehova basado sa pinabolos na dugo ni Jesus. (Salmo 103:8-14; Efeso 1:7) Sa katunayan, si Cristo mismo nagsabi: “Nagdatong ako tanganing apodon, bakong an mga matanos, kundi an mga parakasala na magsolsol.”—Lucas 5:32.\nLIKAYAN AN NAKAKADANYAR NA KAISIPAN!\n18. Ano an sinasabi kan Biblia dapit sa pinakadahelan kan dakol na pagpabolos nin dugo?\n18 Apuera sa dai nanggad niato pagdanyar sa iba, gusto ni Jehova na haleon niato sa satong puso an pinakadahelan kan dakol na pagpabolos nin dugo —an pagkaongis. “An lambang naoongis sa saiyang tugang paragadan,” an isinurat ni apostol Juan. (1 Juan 3:15) An siring na tawo bako sanang habo sa saiyang tugang kundi gusto nia na ini magadan. An saiyang pagkaongis tibaad maheling paagi sa grabeng pagpakaraot o putik na mga sahot na an saro daa may ginigibo na maninigo sa paghokom nin Dios. (Levitico 19:16; Deuteronomio 19:18-21; Mateo 5:22) Kun siring, importante nanggad na magmaigot kitang haleon sa satong puso an ano man na tibaad yaon dian na karaotan nin boot!—Santiago 1:14, 15; 4:1-3.\n19. Paano minamansay nin saro, na ginigiyahan kan mga prinsipyo sa Biblia, an mga teksto na arog kan Salmo 11:5 asin Filipos 4:8, 9?\n19 An mga tawo na an pagpapahalaga sa buhay kapareho kan ki Jehova asin gustong magdanay sa saiyang pagkamoot naglilikay man sa gabos na klase nin kadahasan. An Salmo 11:5 nagsasabi: ‘An siisay man na namomoot sa kadahasan ikinakaongis nanggad kan kalag ni Jehova.’ An tekstong iyan bako sanang nagsasabi manongod sa personalidad nin Dios; iyan sarong prinsipyo na naggigiya sa buhay. Nagpapahiro iyan sa mga namomoot sa Dios na likayan an ano man na klase nin aling-alingan na tibaad magpakosog sa pagkahilig sa kadahasan. Siring man, an mga tataramon na si Jehova “an Dios nin katoninongan” nagpapahiro sa saiyang mga lingkod na panoon an saindang isip asin puso nin mga bagay na madaling kamotan, may moral na karahayan, asin kaomaw-omaw, na nakakakontribwir sa katoninongan.—Filipos 4:8, 9.\nRUMAYO SA MGA ORGANISASYON NA MAY KASALAN SA DUGO\n20-22. Ano an paninindogan kan mga Kristiano kun manongod sa kinaban, asin taano?\n20 Sa pagheling nin Dios, may kasalan sa dugo an bilog na kinaban ni Satanas. An politikal na sistema kaiyan, na ilinaladawan sa Kasuratan bilang mabangis na mga hayop, guminadan nin dai mabilang na minilyon, kaiba an dakol sa mga lingkod ni Jehova. (Daniel 8:3, 4, 20-22; Kapahayagan 13:1, 2, 7, 8) Sa pakikipagtabangan sa arog-hayop na mga kapangyarihan na ini, ginibo kan komersio asin siensia an nagkapira sa pinakamakatatakot na mga armas na maiisip, na dakula an ginaganar sa paggibo kaiyan. Totoo nanggad na “an bilog na kinaban namumugtak sa kapangyarihan kan saro na marigsok”!—1 Juan 5:19.\n21 Huling an mga parasunod ni Jesus “bakong kabtang kan kinaban” kundi nagdadanay na biyong neutral sa politika asin mga guerra, linilikayan ninda na makagibo nin personal asin daramay na pagkakasala sa dugo. * (Juan 15:19; 17:16) Asin bilang pag-arog ki Cristo, dai sinda minabalos nin kadahasan kun pinepersegir sinda kan iba. Imbes, nagpapaheling sinda nin pagkamoot sa saindang mga kaiwal, na ipinapamibi pa ngani sinda.—Mateo 5:44; Roma 12:17-21.\n22 Orog sa gabos, linilikayan kan tunay na mga Kristiano na masangkot sa “Dakulang Babilonya,” an pambilog na kinaban na imperyo nin falsong relihion asin an pinakanangongorog na may kasalan sa dugo. “Sa saiya,” an sabi kan Tataramon nin Dios, “nakua an dugo nin mga propeta asin nin mga banal patin kan gabos na ginadan sa daga.” Sa siring, kita pinapatanidan: “Lumuwas kamo sa saiya, banwaan ko.”—Kapahayagan 17:6; 18:2, 4, 24.\n23. Ano an boot sabihon kan pagluwas sa Dakulang Babilonya?\n23 An pagbaya sa Dakulang Babilonya bako sanang pagpahale kan ngaran nin saro sa listahan nin mga miembro. Kaiba man dian an pagkaongis sa maraot na mga gibo na kinokonsinte o hayag na sinusuportaran kan falsong relihion—arog kan imoralidad, pakikilabot sa politika, asin an mahanab na pagmamaigot na magkamit nin kayamanan. (Salmo 97:10; Kapahayagan 18:7, 9, 11-17) Parate nanggad na an mga aktibidad na ini nagigin dahelan nin pagpabolos nin dugo!\n24, 25. Basado sa ano makakapaheling an Dios nin pagkaherak sa sarong nagsosolsol na nagkasala sa dugo, asin paano ini ilinadawan kan mga panahon kan Biblia?\n24 Bago kita naglaog sa tunay na pagsamba, an lambang saro sa sato nagsuportar minsan paano sa sistema ni Satanas asin sa siring nagkaigwa nin kasalan sa dugo. Minsan siring, nakamtan niato an pagkaherak asin espirituwal na proteksion nin Dios huling binago niato an satong gawe-gawe, nagtubod kita sa atang na pantubos ni Cristo, asin idinusay niato sa Dios an satong buhay. (Gibo 3:19) Kan mga panahon kan Biblia, an proteksion na iyan ilinadawan kan mga siudad na pailihan.—Bilang 35:11-15; Deuteronomio 21:1-9.\n25 Paano nagpunsionar an areglong iyan? Kun an sarong Israelita makagadan na dai tinutuyo, kaipuhan niang dumulag pasiring sa saro kan mga siudad na pailihan. Pagkatapos na madesisyonan kan kualipikadong mga hokom an bagay na iyan, an nakagadan na dai tinutuyo kaipuhan na mag-istar sa siudad na pailihan sagkod na magadan an halangkaw na saserdote. Pagkatapos kaiyan, puede na siang mag-istar sa ibang lugar. Magayonon nanggad na halimbawa iyan kan pagkaherak nin Dios asin kan dakulang pagpapahalaga nia sa buhay nin tawo! An katimbang kan suanoy na mga siudad na pailihan na iyan iyo an probisyon nin Dios ngonyan, basado sa atang na pantubos ni Cristo, para sa pagprotehir sa sato sa kagadanan huli sa dai tinutuyong paglapas sa togon nin Dios manongod sa kabanalan nin buhay asin dugo. Pinapahalagahan daw nindo an probisyon na iyan? Paano nindo ikakapaheling na pinapahalagahan nindo iyan? An sarong paagi iyo an pag-imbitar sa iba na umiba sa saindo sa simbolikong siudad na pailihan, nangorogna huli sa marikas na nagdadangadang na “dakulang kahorasaan.”—Mateo 24:21; 2 Corinto 6:1, 2.\nPAHALAGAHAN AN BUHAY PAAGI SA PAGHUHULIT KAN MENSAHE KAN KAHADEAN\n26-28. Sa anong paagi magkapareho an situwasyon niato ngonyan asin an situwasyon ni propeta Ezequiel, asin paano kita makakapagdanay sa pagkamoot nin Dios?\n26 An situwasyon kan banwaan nin Dios sa satong panahon nagpapagirumdom sa sato kan situwasyon kan suanoy na propetang si Ezequiel, na isinugo ni Jehova na maglingkod bilang espirituwal na bantay sa kamag-anakan nin Israel. “Madadangog mo an [sakong] tataramon asin tawan mo sinda nin patanid hale sa sako,” an sabi nin Dios. Kun dai gigibohon ni Ezequiel an isinugo sa saiya, sia personal na maninimbag sa dugo kan mga ginadan kan papanimbagon an Jerusalem. (Ezequiel 33:7-9) Alagad si Ezequiel makinuyog asin dai sia nagkaigwa nin kasalan sa dugo.\n27 Ngonyan, napapaatubang kita sa katapusan kan bilog na kinaban ni Satanas. Huli kaini, ibinibilang kan Mga Saksi ni Jehova na obligasyon sagkod pribilehio na ibalangibog an “aldaw nin pamamalos” nin Dios kadungan kan mensahe kan Kahadean. (Isaias 61:2; Mateo 24:14) Lubos daw kamong nakikikabtang sa mahalagang marhay na gibohon na ini? Sineryoso ni apostol Pablo an sugo sa saiya na maghulit. Bilang resulta, makakasabi sia: “Malinig ako sa dugo kan gabos na tawo, huli ta dai ako nagpugol sa pagsabi sa saindo kan gabos na hatol nin Dios.” (Gibo 20:26, 27) Marahayon nanggad na halimbawa na dapat niatong arogon!\n28 Siempre, tanganing magdanay kita sa mainit na pagkamoot ni Jehova bilang ama, dapat na an pagmansay niato sa buhay asin dugo bako sanang kapareho kan pagmansay ni Jehova. Kaipuhan man kitang magdanay na malinig, o banal, sa saiyang pagheling, siring kan masasabotan niato sa masunod na kapitulo.\n^ par. 5 Mapadapit sa tataramon nin Dios, na “an kalag kan laman yaon sa dugo,” nagkomento an magasin na Scientific American: “Minsan ngani totoo na an dugo puedeng gamiton na metapora, o simbolo nin buhay, an mga tataramon na ini literal na totoo: an kada klase nin selula nin dugo kaipuhan tanganing mabuhay.”\n^ par. 12 Helingon an Awake! na Agosto 2006, pahina 3-12, na ipinublikar kan Mga Saksi ni Jehova.\n^ par. 16 An mga leksikograpo sa Biblia nagsasabi na an mga tataramon na ginamit sa Hebreong teksto “minalataw na imposibleng nanonongod sana sa danyos na ginibo sa babae.” Mangnohon man na daing sinasabi an Biblia na an edad kan embrion o feto saro sa kinokonsiderar sa paghokom ni Jehova sa bagay na iyan.\n^ par. 21 Helingon an Kapitulo 5, “Kun Paano Magdadanay na Siblag sa Kinaban.”\n^ par. 70 Helingon an Apendise na “Mga Fraction nin Dugo Asin mga Prosedimiento sa Operasyon” para sa detalyadong impormasyon.\nIGALANG AN BUHAY NIN MGA HAYOP\nMinsan ngani tinotogotan kita ni Jehova na gumadan nin mga hayop tanganing kakanon asin magin gubing o tanganing protehiran an satong sadiri sa peligro, dapat niatong gamiton an autoridad na iyan sa timbang asin maboot na paagi. (Genesis 3:21; 9:3) Habo niatong magin arog kan maringis na paraayam na si Nimrod, na minalataw na guminadan nin mga hayop huli sana ta ikinakaogma niang gayo iyan. (Genesis 10:9) Imbes, maninigo niatong arogon si Jehova, na interesado sa kapakanan kan gabos na hayop, dawa kan sadit na mga dignos. (Jonas 4:11; Mateo 10:29)\nAn interes na iyan nin Dios maheheling sa Ley ni Moises. (Exodo 23:4, 5, 12; Deuteronomio 22:10; 25:4) Kaoyon kan Ley na iyan, an Talinhaga 12:10 nagsasabi: “Inaataman kan matanos an kalag kan saiyang magarong hayop, alagad maringis an mga pagkaherak kan mga maraot.” Sa dai na mahahaloy, mawawara na an mga maringis sagkod an saindang mga gibo.\nNariribong ka daw o tinutungka pag binabasa mo an libro nin Levitico? Makakatabang sa saimo an mahahalagang leksiyon sa Levitico na magin banal sa saimong pagsamba.\nI-share I-share An Pagpapahalaga daw Nindo sa Buhay Kapareho kan sa Dios?


‘Kamo an Sakuyang mga Saksi’—Isaias 43:10 | Pag-aadalan\nAn Torrengbantayan—Pag-aadalan na Edisyon | Hulyo 2014\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Español Estonian Ewe Fijian Finnish Ga Georgian Greenlandic Griego Guarani Gujarati Gun Haitian Creole Hapon Hebreo Hiligaynon Hindi Hungarian Icelandic Igbo Iloko Indonesian Italian Sign Language Italiano Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Korean Sign Language Koreano Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mazatec (Huautla) Mexican Sign Language Mizo Moore Ndebele Ndebele (Zimbabwe) Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Ruso Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n‘Kamo an Sakuyang mga Saksi’\n‘“Kamo an sakuyang mga saksi,” an sabi ni Jehova.’—ISA. 43:10.\nMASISIMBAG DAW NINDO?\nPaano nagin mga saksi ni Jehova an mga Israelita?\nAno an kahulugan kan pangaran nin Diyos?\nPaano ta maipapahiling an satong pagpapahalaga sa pribilehiyong pagdara kan banal na pangaran nin Diyos?\n1, 2. (a) Ano an buot sabihon kan pagigin sarong saksi, asin sa anong lataw na paagi nagkulang an media kan kinaban? (b) Taano ta dai nakadepende si Jehova sa media kan kinaban na ini?\nANO an buot sabihon kan pagigin sarong saksi? Ini an itinaong kahulugan nin sarong diksiyonaryo: “Sarong tawo na nakahiling nin sarong pangyayari asin ibinabareta iyan.” Halimbawa, sa siyudad nin Pietermaritzburg, South Africa, sarong diyaryo na inaapod ngunyan na The Witness an labing 160 taon nang ipinupublikar. Angay an pangaran na iyan ta an katuyuhan nin sarong diyaryo iyo na ibareta nin tama an mga pangyayari sa kinaban. An kagpundar na editor kan The Witness nangako na sasabihon kan diyaryo “an katotoohan, an bilog na katotoohan, asin mayo nang iba kundi an katotoohan.”\n2 Pero, makamumundo, dai iniintindi o binibiribid pa ngani kan media sa kinaban na ini an pinakamahalagang mga katotoohan sa kasaysayan nin tawo. Ini nanggad an nangyari kun mapadapit sa sinabi kan Diyos na makakamhan sa gabos paagi sa suanoy na propeta niyang si Ezequiel: ‘Makakaisi an katawuhan na ako si Jehova.’ (Ezeq. 39:7) Pero, an Soberanong Namamahala kan uniberso dai nakadepende sa media kan kinaban na ini. Igwa siya nin mga walong milyon na Saksi na ibinabareta sa mga tawo sa gabos na nasyon an manungod sa saiya asin sa mga ginibo niya para sa mga tawo kaidto asin ngunyan. Ipinapaisi man kan hukbong ini nin mga Saksi an ipinanuga nin Diyos na gigibuhon niya para bendisyunan an katawuhan sa maabot na panahon. Kun panginot sa satong buhay an pagpapatotoo, pinapatunayan ta na kita namumuhay uyon sa pangaran na itinao nin Diyos sa sato, siring kan sinasabi sa Isaias 43:10: ‘“Kamo an sakuyang mga saksi,” an sabi ni Jehova, “asin sakuyang uripon na sakuyang pinili.”’\n3, 4. (a) Kasuarin ginamit kan Mga Estudyante sa Bibliya an bagong pangaran, asin ano an pagmati ninda dapit diyan? (Hilingon an ritrato sa kapinunan kan artikulo.) (b) Anong mga hapot an pag-uulayan ta ngunyan?\n3 Sarong pribilehiyo nanggad an pagdara kan pangaran na Jehova, huli ta siya an ‘Hadi na dai nin katapusan,’ na nagsasabi: ‘Iyo ini an sakuyang pangaran sagkod pa man, iyo ini an sakuyang girumduman sagkod nuarin pa man’! (1 Tim. 1:17; Ex. 3:15; ikumparar an Parahulit 2:16.) Kan 1931, inako kan Mga Estudyante sa Bibliya an pangaran na Mga Saksi ni Jehova. Pagkatapos, dakul na surat nin pag-apresyar an ipinublikar sa magasin na ini. An sarong kongregasyon sa Canada nagsurat: “Ugmahon kami kan marahay na bareta na kita ‘mga saksi ni Jehova,’ asin napakusog an determinasyon mi na magin maninigo sa bagong pangaran na iyan.”\n4 Paano mo maipapahiling an saimong pag-apresyar sa pribilehiyong pagdara kan pangaran nin Diyos? Maipapaliwanag mo man daw an konteksto sa Kasuratan kun sain kinua an satong pangaran na Mga Saksi ni Jehova?\nAN MGA SAKSI NIN DIYOS KAN SUANOY NA MGA PANAHON\n5, 6. (a) Paano naipahiling kan mga magurang na Israelita an pagigin mga saksi ni Jehova? (b) Ano pa an ipinagbuot sa mga magurang na Israelita, asin taano ta aplikado man iyan sa mga magurang ngunyan?\n5 “Mga saksi” ni Jehova an indibidwal na mga Israelita kan panahon ni Isaias, asin an nasyon sa kabilugan “uripon” o lingkod nin Diyos. (Isa. 43:10) An sarong paagi na naipahiling kan mga magurang na Israelita an pagigin saksi iyo an pagtutukdo sa saindang mga aki manungod sa mga ginibo nin Diyos para sa saindang mga apuon. Halimbawa, kan pinagbubutan na iselebrar an Paskuwa taon-taon, sinabihan an banwaan: ‘Kun sabihan kamo kan saindong mga aki, “Ano an kahulugan sa saindo kan pagbuot na ini?” sumirimbag kamo, “Iyo ini an dulot sa Paskuwa ni Jehova, na luminihis sa mga harong kan mga aki ni Israel sa Ehipto kan lugadon niya an mga taga Ehipto, asin luminigtas kan samuyang mga harong.” ’ (Ex. 12:26, 27) Tibaad ipinaliwanag man kan mga magurang na idto sa saindang mga aki na kan primerong kaulayon ni Moises an namamahala sa Ehipto na tugutan an mga Israelita na sumamba ki Jehova sa kaawagan, nagsimbag si Faraon: ‘Siisay si Jehova tanganing dangugon ko an saiyang tingog asin tugutan ko na humali an Israel?’ (Ex. 5:2) Siyempre, puwedeng inistorya man ninda na pagkatapos na madistroso nin grabe kan sampulong damat an nasyon asin makadulag an mga Israelita sa hukbo nin Ehipto sa Dagat na Pula, nagin malinaw sa gabos an simbag sa hapot ni Faraon. Si Jehova Makakamhan sa Gabos kaidto asin ngunyan. Siring man, an mga Israelita nagin buhay na mga saksi na si Jehova an tunay na Diyos asin an Parautob kan saiyang mga pangako.\n6 Daing duda na inistorya kan mga Israelitang nagpahalaga sa pribilehiyong pagdara kan pangaran ni Jehova an makangangalas na mga pangyayaring ini bako sanang sa mga aki ninda kundi pati man sa mga dayuhan na nagin mga uripon ninda sa harong. Mahalaga man an ipinagbuot sa mga Israelita na sanayon an saindang mga aki na sunudon an mga pamantayan nin Diyos sa kabanalan. Sinabi ni Jehova: ‘Magin banal kamo, huli ta ako banal, ako si Jehova na saindong Diyos.’ (Lev. 19:2; Deut. 6:6, 7) Marahayon nanggad na arugan ini para sa Kristiyanong mga magurang ngunyan, na dapat man nindang sanayon an saindang mga aki na mamuhay sa paagi na nagtataong onra sa mamuraway na pangaran nin Diyos!—Basahon an Talinhaga 1:8; Efeso 6:4.\nAn pagtutukdo sa satong mga aki manungod ki Jehova nagtataong onra sa saiyang pangaran (Hilingon an parapo 5, 6)\n7. (a) Kun an mga Israelita maimbod ki Jehova, ano an epekto kaini sa nakapalibot na mga nasyon? (b) Ano an paninimbagan kan gabos na nagdadara kan pangaran nin Diyos?\n7 Kaya, kun maimbod an mga Israelita, nakakatao sinda nin marahay na patotoo sa pangaran nin Diyos. Sinabihan sinda: ‘Mahihiling kan gabos na banwaan sa daga na an pangaran ni Jehova pinag-aapod sa saimo, asin kakatakutan ka.’ (Deut. 28:10) Pero, makamumundo, an kasaysayan kan mga Israelita pano nin rekord nin pagigin bakong maimbod. Pauruutro sindang nagbalik sa pagsamba sa mga idolong gibo nin tawo. Dugang pa, arog kan mga diyos kan mga Canaanita na sinamba ninda, nagin maringis sinda, na inaatang an mga aki ninda asin inaapi an mga dukha. Mapuwersang leksiyon nanggad ini sa sato na pirming magmaigot na magin banal bilang pag-arog sa Saro na Kabanal-banale, na an pangaran satong dinadara!\n‘UYA! NAGGIGIBO AKO NIN BAGONG BAGAY’\n8. Ano an isinugo ni Jehova ki Isaias, asin ano an reaksiyon ni Isaias?\n8 Ihinula ni Jehova an sarong makangangalas na pagliligtas hali sa pagkabihag na mahihiling kan nasyon nin Israel. (Isa. 43:19) An inot na anom na kapitulo kan libro nin Isaias kadaklan mga patanid dapit sa kalamidad na siyertong maabot sa Jerusalem asin sa palibot na mga siyudad kaini. Si Jehova, an perpektong parabasa nin puso, sinabihan si Isaias na padagos na ibalangibog an patanid na ini dawa pa magin matagas asin negatibo an reaksiyon kan mga tawo. Nabigla si Isaias asin gusto niyang maaraman kun sagkod nuarin magdadanay na dai nagsusulsol an nasyon nin Diyos. Ano an simbag nin Diyos? ‘Sagkod na an mga banwaan magkaparara asin mayo na nin nag-uuntok minsan tawo sa mga harong asin an daga matunaw.’—Basahon an Isaias 6:8-11.\n9. (a) Kasuarin nagkatotoo an hula ni Isaias manungod sa Jerusalem? (b) Ano an sitwasyon ngunyan na nangangaipong magin puka kita?\n9 Naresibi ni Isaias an sugong ini sa huring taon kan paghadi ni Hading Uzias, o mga 778 B.C.E. Padagos siyang naglingkod bilang propeta sa laog nin 46 na taon o labi pa sagkod sa mga taon 732 B.C.E., sa panahon kan pamamahala ni Hading Hezekias. Iyan 125 taon bago an pagkalaglag kan Jerusalem kan 607 B.C.E. Kaya, supisyente an itinaong patiinot na patanid sa banwaan nin Diyos manungod sa mangyayari sa saindang nasyon. Ngunyan, ginagamit man ni Jehova an saiyang mga lingkod tanganing magtao nin supisyenteng patanid manungod sa mangyayari sa maabot na panahon. Sa laog nin 135 taon, puon pa sa pinakainot na isyu kan The Watchtower, ipinapangapudan na kaini sa mga parabasa na magpuka huling an maraot na pamamahala ni Satanas madali nang matapos asin sasalidahan kan Sangribong Taon na Paghadi ni Jesu-Cristo.—Kap. 20:1-3, 6.\n10, 11. Anong kautuban kan hula ni Isaias an nahiling kan mga Israelita sa Babilonya?\n10 Nakaligtas sa pagkalaglag kan Jerusalem an dakul na makinuyog na Judio na suminuko sa mga Babilonyo asin dinarang bihag sa Babilonya. (Jer. 27:11, 12) Pakalihis nin 70 taon, nahiling kan banwaan nin Diyos an kautuban kan makangangalas na hula: ‘An Banal na Diyos nin Israel, [si Jehova] na nagliligtas sa saindo, nagsasabi: “Sa pagligtas saindo, mapadara ako nin hukbo laban sa Babilonya; gagabaon ko an trangkahan kan siyudad.”’—Isa. 43:14, An Marahay na Bareta Biblia.\n11 Kauyon kan hulang iyan, nangyari an sarong nakakatanyog na pangyayari sa kinaban sarong banggi kan Oktubre 539 B.C.E. Mantang an hadi kan Babilonya asin an mga noble kaini nag-iirinom nin arak sa banal na mga lalagan na nasamsam sa templo kan Jerusalem asin nag-uurumaw sa mga diyos nindang gibo nin tawo, sinakop kan mga hukbo nin Media asin Persia an Babilonya. Kan 538 o 537 B.C.E., pinagbutan an mga Judio kan kongkistador kan Babilonya na si Ciro na bumalik asin itugdok liwat an templo nin Diyos sa Jerusalem. An gabos na ini ihinula ni Isaias, kaiba an panuga ni Jehova na sususteniran asin poprotektaran an saiyang nagsusulsol na banwaan mantang papuli sa Jerusalem. Inapod sinda nin Diyos na ‘banwaan na linalang kong manungod sakuya; ibabalangibog ninda an sakuyang mga kaumawan.’ (Isa. 43:21; 44:26-28) Kan makabalik na an dating mga bihag na ini asin maitugdok giraray an templo ni Jehova sa Jerusalem, nagin mga saksi sinda sa katotoohan na pirming inuutob ni Jehova, na iyo sanang tunay na Diyos, an saiyang mga panuga.\n12, 13. (a) Siisay an kaiba kan mga Israelita sa pagbabalik sa dati kan pagsamba ki Jehova? (b) Ano an linalauman sa ‘ibang mga karnero’ mantang sinusuportaran ninda an ‘Israel nin Diyos,’ asin ano an paglaom ninda?\n12 Kan bumalik an mga Israelita tanganing itugdok liwat an templo, rinibong bakong Israelita an uminiba sa sainda sa pagsamba ki Jehova, asin kan huri dakul na iba pang Hentil an nagin mga Judiong proselito. (Esd. 2:58, 64, 65; Est. 8:17) Ngunyan, an “sarong dakulang kadaklan” kan ‘ibang mga karnero’ ni Jesus maimbod na sinusuportaran an linahidan na mga Kristiyano, na minakompuwesto kan ‘Israel nin Diyos.’ (Kap. 7:9, 10; Juan 10:16; Gal. 6:16) An dakulang kadaklan naggagamit man kan itinao nin Diyos na pangaran na Mga Saksi ni Jehova.\n13 Sa laog kan Sangribong Taon na Paghadi ni Cristo, an dakulang kadaklan makakamati nin dai mailadawan na kagaya-gayahan pag iniistorya na ninda sa mga binuhay liwat kun paano an magin saro sa mga Saksi ni Jehova sa huring mga aldaw kan sistemang ini nin mga bagay. Pero magigin posible sana ini kun kita mamumuhay ngunyan kauyon kan pangaran ta asin magmamaigot na magdanay na banal. Siring man, gurano man an pagmamaigot niyato, dapat kitang aroaldaw na maghagad nin kapatawadan sa ano man na kawaran nin kabanalan, na inaakong mga makasalan kita asin na an pagtugot sa sato na darahon an banal na pangaran nin Diyos sarong dakulaon nanggad na onra.—Basahon an 1 Juan 1:8, 9.\nKUN ANO AN KAHULUGAN KAN PANGARAN NIN DIYOS\n14. Ano an kahulugan kan pangaran na Jehova?\n14 Tanganing mas mapahalagahan ta an onrang pagdara kan pangaran nin Diyos, marahay na hurop-hurupon ta an kahulugan kaiyan. An pangaran nin Diyos, na sa parati itinatradusir na “Jehova,” hali sa sarong Hebreong pandiwa (verb) na puwedeng naglaladawan nin aksiyon asin puwedeng itradusir na “magin.” Kaya, masasabutan ta na an pangaran na “Jehova” nangangahulugan na “Pinangyayari Niyang Magin.” Tamang-tama nanggad an kahulugan na ini sa papel ni Jehova bilang an Kaglalang kan uniberso saka kan intelihenteng mga linalang asin bilang an Parautob kan saiyang katuyuhan. Mantang nahahayag an mga pangyayari, padagos niyang pinangyayari na mautob an saiyang kabutan asin katuyuhan ano man an tibaad gibuhon na pagpurbar kan siisay man na parakontra, arog ni Satanas, na ulangon an padagos na kautuban kan kabutan nin Diyos.\n15. Sa anong paagi ihinayag ni Jehova an sarong aspekto kan saiyang personalidad siring kan mahihiling sa kahulugan kan saiyang pangaran? (Hilingon an kahon na “ Sarong Pangaran na Pano nin Kahulugan.”)\n15 Kan isinugo si Moises na panginutan an banwaan nin Diyos paluwas sa Ehipto, ihinayag ni Jehova an sarong aspekto kan personalidad niya paagi sa paggamit nin sarong konektadong pandiwa tanganing iladawan an saiyang pangaran, pero ngunyan ginamit niya an “Ako.” Sinasabi kan Bibliya: “Sinabi nin Diyos ki Moises: ‘Ako Magigin Kun Ano an Gusto Kong Magin.’ Asin idinugang niya: ‘Ini an sasabihon mo sa mga Israelita, “Isinugo ako sa saindo ni Ako Magigin.”’” (Ex. 3:14, NW) Kaya sa ano man na kamugtakan, si Jehova magigin ano man na kinakaipuhan tanganing mautob an katuyuhan niya. Para sa dating uripon na mga Israelita, siya nagin Paraligtas, Paraprotektar, Giya, asin Paratao na nagpanigo kan gabos nindang materyal asin espirituwal na pangangaipo.\nPAGPAHILING KAN SATONG PASASALAMAT\n16, 17. (a) Paano ta maipapahiling an satong pasasalamat sa pribilehiyong pagdara kan pangaran nin Diyos? (b) Ano an pag-uulayan ta sa sunod na artikulo?\n16 Ngunyan, padagos na nagigin totoo si Jehova sa kahulugan kan saiyang pangaran paagi sa pagpanigo kan gabos tang espirituwal asin materyal na pangangaipo. Pero, an kahulugan kan pangaran nin Diyos bako sanang limitado sa kun ano an gusto niyang magin. Kaiba diyan an mga pinangyayari niya kun mapadapit sa gibuhon kan saiyang mga Saksi tanganing mautob an saiyang katuyuhan. An paghurop-hurop kaini mamotibar sa sato na padagos na mamuhay kauyon kan saiyang pangaran. Arog kan sinabi kan 84 anyos na si Kåre na 70 taon nang maigot na Saksi sa Norway: “Para sako, dakulaon na onra na maglingkod ki Jehova, an Hading daing sagkod, asin mapabilang sa mga tawong inaapod sa saiyang banal na pangaran. Pirming dakulaon na pribilehiyo na ipaliwanag an katotoohan sa Bibliya asin mahiling an maugmang reaksiyon kan mga tawo pag nasasabutan ninda iyan. Halimbawa, ugmahon ako pag itinutukdo ko sa sainda kun ano an nagigibo kan atang na pantubos ni Cristo asin kun paanong sa paagi kaiyan magkakaigwa sinda nin buhay na daing katapusan sa sarong matuninong asin matanos na bagong kinaban.”\n17 Totoo, may mga teritoryong mas dipisil makanumpong nin mga tawo na gustong makanuod dapit sa Diyos. Minsan siring, arog ni Kåre, bako daw na nauugma kang marhay kun nakakanumpong ka nin tawong naghihinanyog asin natutukduan mo siya manungod sa pangaran ni Jehova? Pero paano kita nagigin mga Saksi ni Jehova asin nagigin mga saksi man ni Jesus? An hapot na iyan iyo an tema kan masunod niyatong artikulo.\nSarong Pangaran na Pano nin Kahulugan\nKun ano an kahulugan kaiyan\n“Pinangyayari Niyang Magin”\nKun taano ta angay iyan\nSi Jehova an naglalang kan gabos na bagay\nPadagos niyang pinangyayari na mautob an saiyang kabutan asin katuyuhan\nKun ano an ihinahayag kaiyan\nMagigin siyang ano man na kaipuhan niyang magin tanganing mautob an saiyang mga panuga\nPinangyayari niyang magibo kan saiyang mga linalang an ano man na kinakaipuhan tanganing mautob an saiyang kabutan\nMayo nin ano man na dai niya kayang gibuhon o papangyarihon tanganing mautob an saiyang katuyuhan\nI-share I-share ‘Kamo an Sakuyang mga Saksi’\nGikan sa Buot na Iprinesentar an Saindang Sadiri—Sa Micronesia\n“Midbid ni Jehova an mga Sadiri Niya”\nISTORYA NIN BUHAY Nawaran nin Ama—Nakanumpong nin Ama\n‘Kamo Magigin mga Saksi Ko’\nText Mga opsiyon sa pag-download AN TORRENGBANTAYAN—PAG-AADALAN NA EDISYON Hulyo 2014\nI-share I-share AN TORRENGBANTAYAN—PAG-AADALAN NA EDISYON Hulyo 2014\nAN TORRENGBANTAYAN—PAG-AADALAN NA EDISYON Hulyo 2014


Mga Bagay na Dapat Niatong Dulagan — Watchtower ONLINE NA LIBRARYA\nw08 6/15 p. 7-11\nMga Bagay na Dapat Niatong Dulagan\nAn Torrengbantayan Nagpapahayag kan Kahadean ni Jehova—2008\nSarong Grabeng Kaanggotan sa Ngapit na Dapat Dulagan\n“Dumulag Kamo Hale sa Tahaw nin Babilonya”\nDumulag Kamo sa Idolatriya\n“Dumulag Kamo sa Pakikisaro”\nDumulag Kamo sa “Pagkamoot sa Kuarta”\n“Dumulag Ka sa mga Mawot na Konektado sa Pagkahoben”\nAn Sarong “Makababaldeng Bagay” Dai Nakapagtatao nin Katoninongan\nAn Torrengbantayan Nagpapahayag kan Kahadean ni Jehova—1986\nPagdulag Pasiring sa Kaligtasan Bago an “Dakulang Kahorasaan”\nAn Torrengbantayan Nagpapahayag kan Kahadean ni Jehova—1996\nMga Hobenes—Ano an Pinag-aaabot Nindo?\n“An Nagbabasa Gumamit nin Pakamansay”\n“Kamong mga aki nin mga rimoranon, siisay an nagpasabot sa saindo na magdulag sa nagdadangadang na grabeng kaanggotan?”—MAT. 3:7.\n1. Anong nagkapirang halimbawa nin pagdulag an nasa Biblia?\nANO an minasabong sa isip nindo kun nadadangog nindo an terminong “magdulag”? Tibaad magirumdoman nin nagkapira an guapo asin hoben na si Jose na nagdudulag sa imoral na pang-aakit kan agom ni Potifar. (Gen. 39:7-12) Tibaad magirumdoman kan iba an mga Kristiano na nagdurulag hale sa Jerusalem kan taon 66 C.E., na nagkukuyog sa patanid ni Jesus: “Kun maheling na nindo an Jerusalem na napapalibotan nin nagkakampong mga hukbo, dangan . . . an mga nasa Judea magpoon nang dumulag pasiring sa kabukidan, asin an mga nasa tahaw nia magruluwas.”—Luc. 21:20, 21.\n2, 3. (a) Ano an tunay na kahulogan kan pagkritika ni Juan Bautista sa mga namomoon sa relihion? (b) Paano tinawan ni Jesus nin puersa an patanid na itinao ni Juan?\n2 An mga halimbawa na nasambitan sa enotan may kalabot na pagdulag sa literal na paagi. Ngonyan, para sa tunay na mga Kristiano sa haros gabos na nasyon sa bilog na kinaban, igwa nin apretadong pangangaipo na dumulag sa piguratibong paagi. Ginamit ni Juan Bautista an terminong “magdulag” sa arog kaiyan na kahulogan. Kabilang sa nagduruman ki Juan iyo an nagpapakangmatanos na Judiong mga namomoon sa relihion na naghohonang mayo sinda nin dahelan tanganing magsolsol. Minemenos ninda an ordinaryong mga tawo na nagpapabautismo bilang simbolo nin pagsolsol. Daing takot na ibinuyagyag ni Juan an pagigin mapagsaginsagin kan mga namomoon na idto: “Kamong mga aki nin mga rimoranon, siisay an nagpasabot sa saindo na magdulag sa nagdadangadang na grabeng kaanggotan? Kaya kun siring magpaheling kamo nin bunga na angay sa pagsolsol.”—Mat. 3:7, 8.\n3 Si Juan dai nagtataram manongod sa literal na pagdulag. Sia nagpapatanid manongod sa nagdadangadang na paghokom, an aldaw nin grabeng kaanggotan; asin inapodan nia an mga namomoon sa relihion na tanganing makadulag sinda sa aldaw na iyan, kaipuhan na magpaheling sinda nin bunga na mapatunay kan saindang pagsolsol. Paghaloyhaloy, daing takot na ibinuyagyag ni Jesus an mga namomoon sa relihion—ipinaheling kan saindang intension na gumadan na an tunay nindang ama iyo an Diablo. (Juan 8:44) Sa pagtao nin puersa sa naenot na patanid ni Juan, inapod sinda ni Jesus na “mga aki nin mga rimoranon” asin sia naghapot: “Paano kamo makakadulag sa silot nin Gehenna?” (Mat. 23:33) Ano an boot sabihon ni Jesus kan “Gehenna”?\n4. Ano an boot sabihon ni Jesus kan “Gehenna”?\n4 An Gehenna sarong kababan na lugar sa luwas kan mga lanob nin Jerusalem na duman sinusulo an mga basura asin bangkay nin hayop. Ginamit ni Jesus an Gehenna bilang simbolo nin daing sagkod na kagadanan. (Helingon an pahina 27.) Ipinapaheling kan hapot nia manongod sa pagdulag sa Gehenna na an mga namomoon sa relihion bilang sarong grupo maninigo sa daing katapusan na pagkalaglag.—Mat. 5:22, 29.\n5. Paano pinapatunayan kan kasaysayan an pagkaotob kan patanid ni Juan asin ni Jesus?\n5 Nadagdagan pa an mga kasalan kan Judiong mga namomoon paagi sa pagpersegir ninda ki Jesus asin sa saiyang mga parasunod. Kan huri, siring kan ipinatanid ni Juan asin ni Jesus, uminabot an aldaw nin grabeng kaanggotan nin Dios. Sa siring na kamugtakan, an “nagdadangadang na grabeng kaanggotan” nakasentro sa sarong partikular na lugar, an Jerusalem asin Judea, kaya posible na makadulag sa literal na paagi. Uminabot an grabeng kaanggotan kan laglagon kan mga hukbo nin Roma an Jerusalem asin an templo kaiyan kan 70 C.E. An “kahorasaan” na iyan mas grabe kisa sa ano man na naeksperyensiahan kasuarin man kan Jerusalem. Dakol an ginadan o dinarang bihag. Mangyayari man an mas dakulang paglaglag sa dakol na naghihingakong Kristiano asin sa mga kabilang sa iba pang mga relihion.—Mat. 24:21.\n6. Ano an nagpoon na maglataw sa enot na Kristianong kongregasyon?\n6 An nagkapira sa enot na mga Kristiano nagin apostata asin nagkaigwa nin mga parasunod. (Gibo 20:29, 30) Mantang nabubuhay pa an mga apostol ni Jesus, sinda nagserbing “pang-olang” sa siring na apostasiya, alagad pagkagadan ninda, naglataw an dakol na falsong Kristianong sekta. Ngonyan, igwa nin ginatos na nagkokorontrahan na relihion sa Kakristianohan. Ihinula kan Biblia an paglataw kan klero nin Kakristianohan, na bilang sarong grupo ilinaladawan sinda bilang “an tawo nin katampalasanan” asin “an aki nin kalaglagan . . . na gagadanon kan Kagurangnan na Jesus . . . asin tutunawon paagi sa pagkahayag kan saiyang presensia.”—2 Tes. 2:3, 6-8.\n7. Taano an pananaram na “tawo nin katampalasanan” ta maninigo sa klero nin Kakristianohan?\n7 An klero nin Kakristianohan tampalasan huli ta ilinagalag ninda an minilyon paagi sa pagpalakop nin mga katokdoan, kapiestahan, asin gawe-gawe na sarongat sa Biblia. Arog kan kinondenar ni Jesus na mga namomoon sa relihion, an mga parasamba sa presenteng panahon na kabtang kan “aki nin kalaglagan” lalaglagon na mayo nin paglaom na buhayon liwat. (2 Tes. 1:6-9) Pero, ano an kaaabtan kan mga tawo na ilinagalag kan klero nin Kakristianohan asin kan mga klerigo kan iba pang klase nin falsong relihion? Tanganing masimbag an hapot na ini, estudyaran niato an mga pangyayari na kasunod kan naenot na pagkalaglag kan Jerusalem, kan 607 B.C.E.\n8, 9. (a) Ano an ihinula ni Jeremias na mensahe para sa bihag na mga Judio sa Babilonya? (b) Pagkatapos na sakopon kan mga Medo asin Persiano an Babilonya, anong klaseng pagdulag an nagin posible?\n8 Ihinula kan propetang si Jeremias an pagkalaglag kan Jerusalem na nangyari kan 607 B.C.E. Sinabi nia na an banwaan nin Dios dadarahon sa pagkabihag alagad ibabalik sa dagang tinuboan ninda pakalihis nin “setentang taon.” (Jer. 29:4, 10) Para sa mga Judiong bihag sa Babilonya, si Jeremias may importanteng mensahe; sinda dapat na magdanay na daing digta kan falsong relihion na isinasagibo sa Babilonya. Sa siring, magigin andam sindang magbalik sa Jerusalem asin ibalik sa dati an dalisay na pagsamba kun umabot na an itinalaan na panahon. Nangyari ini dai nahaloy pagkatapos na sakopon kan mga Medo asin Persiano an Babilonya kan 539 B.C.E. Nagpaluwas nin dekreto an Persianong Hade na si Ciro II para sa mga Judio na magbalik asin itogdok liwat an templo ni Jehova sa Jerusalem.—Esd. 1:1-4.\n9 Inaprobetsaran kan rinibong Judio an oportunidad na ini asin sinda nagbalik. (Esd. 2:64-67) Sa paggibo kaiyan, inotob ninda an pagboot bilang hula ni Jeremias na sa situwasyon ninda kalabot an sarong kahulogan nin pagdulag, an pagpasiring sa ibang lugar. (Basahon an Jeremias 51:6, 45, 50.) Dai itinogot kan mga kamugtakan na an gabos na Judio makaiba sa halawig na pagbaklay pabalik sa Jerusalem asin Juda. An mga mawawalat sa Babilonya, arog kan gurang nang propeta na si Daniel, magkakamit kan bendisyon nin Dios, sagkod na bilog na puso nindang sinusuportaran an dalisay na pagsamba na nakasentro sa Jerusalem asin nagdadanay sindang siblag sa falsong pagsamba kan Babilonya.\n10. Sa anong klaseng “makababaldeng mga bagay” responsable an “Dakulang Babilonya”?\n10 Ngonyan, binilyon na tawo an kalabot sa manlaenlaen na klase nin falsong relihion na naggikan sa suanoy na Babilonya. (Gen. 11:6-9) Bilang sarong grupo, an mga relihion na iyan inapod na “Dakulang Babilonya, an ina kan mga patotot asin kan makababaldeng mga bagay sa daga.” (Kap. 17:5) An falsong relihion igwa nin halawig na kasaysayan nin pagsuportar sa politikal na mga namamahala sa kinaban na ini. Kaiba sa “makababaldeng mga bagay” na sia an responsable iyo an dakol na guerra na nagresulta sa ginatos na milyon na “ginadan sa daga.” (Kap. 18:24) Kaiba sa dugang pang “makababaldeng mga bagay” an pakikidorog sa aki asin an iba pang klase nin seksuwal na imoralidad na ginigibo kan mga klerigo saka tinotogotan kan mga autoridad kan iglesia. Makangangalas daw na sa dai na mahahaloy hahaleon na ni Jehova Dios sa dagang ini an falsong relihion?—Kap. 18:8.\n11. Ano an paninimbagan kan tunay na mga Kristiano sagkod na dai pa linalaglag an Dakulang Babilonya?\n11 An tunay na mga Kristiano, na nakakaaram kaini, may paninimbagan na patanidan an mga miembro kan Dakulang Babilonya. An sarong paagi na ginigibo ninda iyan iyo an pagdistribwir nin mga Biblia asin konektadong mga babasahon na ipinublikar kan “maimbod asin mapagmansay na oripon,” na ninombrahan ni Jesus na magtao nin espirituwal na “kakanon sa tamang panahon.” (Mat. 24:45) Kun an mga indibiduwal nagpapaheling nin interes sa mensahe kan Biblia, may ginigibong mga areglo tanganing matabangan sinda paagi sa pag-adal sa Biblia. Logod na maheling ninda an pangangaipo na ‘dumulag hale sa tahaw nin Babilonya’ bago magin huri an gabos.—Kap. 18:4.\n12. Paano minamansay nin Dios an pagsamba sa mga imahen asin idolo?\n12 An saro pang makababaldeng gibohon na lakop sa Dakulang Babilonya iyo an pagsamba sa mga imahen asin idolo. Iyan inaapod nin Dios na “makababaldeng mga bagay” asin “marigsok na mga idolo.” (Deut. 29:17) An gabos na gustong paogmahon an Dios kaipuhan na lumikay sa idolatriya, kaoyon kan mga tataramon nin Dios: “Ako si Jehova. Iyan an sakong ngaran; asin dai ko itatao sa iba an sakong kamurawayan, ni an sakong kaomawan sa kinortehan na mga imahen.”—Isa. 42:8.\n13. Anong tusong mga klase nin idolatriya an kaipuhan niatong dulagan?\n13 Ibinubuyagyag man kan Tataramon nin Dios an tusong mga klase nin idolatriya. Halimbawa, an kaaraan inaapod kaiyan na “idolatriya.” (Col. 3:5) An pagkaara nangangahulogan na pagmawot kun ano an ipinagbabawal, arog kan mga rogaring nin iba. (Ex. 20:17) An anghel na nagin Satanas na Diablo nagkaigwa nin maaraon na kamawotan na magin arog kan Kaharohalangkawe asin na sia sambahon. (Luc. 4:5-7) Ini an nagpangyari sa saiya na magrebelde ki Jehova asin sugotan si Eva na mawoton an sarong bagay na ipinagbabawal nin Dios. Sa sarong paagi, naggibo man si Adan nin idolatriya paagi sa pagtogot na magin mas mahalaga an saiyang maimot na pagmawot na makaibaiba an saiyang agom kisa sa pagkuyog sa saiyang mamomoton na langitnon na Ama. Sa kabaliktaran, an gabos na gustong makadulag sa aldaw nin grabeng kaanggotan nin Dios kaipuhan na magtao sa saiya nin dai nababangang debosyon asin labanan an ano man na siring na kaaraan.\n14-16. (a) Taano ta si Jose marahayon na halimbawa kun dapit sa moral? (b) Ano an maninigo niatong gibohon kun magkaigwa kita nin maating seksuwal na kamawotan? (c) Paano kita magigin mapanggana sa pagdulag sa pakikisaro?\n14 Basahon an 1 Corinto 6:18. Kan pagmaigotan kan agom ni Potifar na akiton si Jose, sia literal na duminulag sa saiya. Marahayon nanggad na halimbawa an ipinaheling nia para sa mga Kristiano, sa mga daing agom sagkod sa mga may agom! Malinaw nanggad, an konsensia ni Jose naimpluwensiahan kan nakaaging mga pangyayari na nagpaparisa kan pagmansay nin Dios manongod sa imoralidad. Kun gusto niatong kuyogon an pagboot na ‘dumulag sa pakikisaro,’ lilikayan niato an mga bagay na puedeng makapukaw nin seksuwal na kamawotan sa saro na bako niatong agom. Sinasabihan kita: “Gadanon nindo . . . an mga kabtang kan saindong hawak . . . kun dapit sa pakikisaro, pagkamaati, seksuwal na horot, nakakadanyar na mawot, asin kaaraan, na idolatriya. Huli sa mga bagay na iyan madatong an grabeng kaanggotan nin Dios.”—Col. 3:5, 6.\n15 Mangnohon na “madatong an grabeng kaanggotan nin Dios.” Dakol sa kinaban an nagkakaigwa nin salang seksuwal na kamawotan asin sinda nagpapadaog dian. Huli kaini, kaipuhan niatong mga Kristiano na arangon an tabang asin banal na espiritu nin Dios tanganing dai kita makontrol kan maating seksuwal na kamawotan. Dugang pa, an pag-adal sa Biblia, pag-atender sa Kristianong mga pagtiripon, asin pagsabi kan maogmang bareta sa satong mga kapwa tawo matabang sa sato na ‘padagos na maglakaw segun sa espiritu.’ Sa siring, “dai [kita] makakagibo nin ano man na horot nin laman.”—Gal. 5:16.\n16 Tunay nanggad, kun kita nagheheling nin pornograpiya, kita dai ‘naglalakaw segun sa espiritu.’ Kaagid kaiyan, kaipuhan na likayan kan lambang Kristiano an pagbasa, pagheling, o pagdangog dapit sa mga bagay na nakakapukaw sa sekso. Siring man, sala para sa “mga banal” nin Dios na ikaogma an pagsuba manongod sa arog kaiyan na mga bagay o an pag-orolayan ninda iyan. (Efe. 5:3, 4) Paagi kaiyan, ipinapaheling niato sa satong mamomoton na Ama na talagang gusto niatong makadulag sa saiyang nagdadangadang na grabeng kaanggotan asin mabuhay sa matanos na bagong kinaban.\n17, 18. Taano ta kaipuhan kitang dumulag sa “pagkamoot sa kuarta”?\n17 Sa enot na surat nia ki Timoteo, idinoon ni Pablo an mga prinsipyo na maninigong gumiya sa Kristianong mga oripon, na an nagkapira sa sainda tibaad may linalaoman na materyal na mga pakinabang huli ta mga Kristiano an may sadiri sa sainda. Tibaad nagprobar an iba na gamiton an bagay na banal para sa paslong pakinabang. Nagpatanid si Pablo tumang sa “naghohona na an diosnon na debosyon sarong paagi nin pagkinabang [sa materyal].” An pinakadahelan kan problema tibaad iyo “an pagkamoot sa kuarta,” na puedeng magkaigwa nin maraot na epekto sa siisay man, mayaman o dukha.—1 Tim. 6:1, 2, 5, 9, 10.\n18 May naiisip daw kamong mga halimbawa sa Biblia nin mga indibiduwal na naraot an relasyon sa Dios huli sa “pagkamoot sa kuarta” o pagkamoot sa dai kaipuhan na mga bagay na nababakal nin kuarta? (Jos. 7:11, 21; 2 Ha. 5:20, 25-27) Sinadol ni Pablo si Timoteo: “Ika, O tawo nin Dios, dumulag ka sa mga bagay na ini. Kundi pagmaigotan mong isagibo an katanosan, diosnon na debosyon, pagtubod, pagkamoot, pakatagal, kahoyoan nin boot.” (1 Tim. 6:11) Mahalagang marhay an paghimate sa sadol na iyan para sa gabos na gustong makaligtas sa nagdadangadang na aldaw nin grabeng kaanggotan.\n19. Ano an kaipuhan kan gabos na hoben?\n19 Basahon an Talinhaga 22:15. An kalolongan sa puso nin sarong hoben madali sana siang ikalagalag. An sarong bagay na makakatabang tanganing malabanan ini iyo an disiplina na basado sa Biblia. Dakol na Kristianong hoben na may mga magurang na bako nindang kapagtubod an naghihingoang hanapon asin iaplikar an mga prinsipyo na yaon sa Biblia. An iba nakikinabang sa madonong na sadol kan mga maygurang sa espirituwal sa kongregasyon. Dawa kun siisay an magtao kan hatol na basado sa Biblia, an pagsunod dian puedeng magbunga nin kaogmahan ngonyan sagkod sa ngapit.—Heb. 12:8-11.\n20. Paano makakakua nin tabang an mga hoben sa pagdulag sa salang mga kamawotan?\n20 Basahon an 2 Timoteo 2:20-22. Huling mayo nin nakakarahay na disiplina, an puso nin dakol na hoben nabiktima nin kamangmangan, siring kan espiritu nin pakipagkompetensia, kaaraan, pakikisaro, pagkamoot sa kuarta, asin kan paghanap nin kasingawan. Ipinapabanaag kaini an “mga mawot na konektado sa pagkahoben,” na dapat na dulagan niato oyon sa sadol kan Biblia. An pagdulag nangangaipo na an Kristianong hoben magmaan sa nakakaraot na mga impluwensia, saen man iyan tibaad maggikan. Nangorognang nakakatabang an sadol nin Dios na pagmaigotan na aboton an diosnon na mga kualidad “kaibanan kan mga nag-aapod sa Kagurangnan gikan sa malinig na puso.”\n21. Ano an makangangalas na panuga ni Jesu-Cristo manongod sa saiyang arog-karnerong mga parasunod?\n21 Baga man kita hoben o gurang, an pagsayumang maghinanyog sa mga tawo na nagpoprobar na ilagalag kita nagpapaheling na gusto niatong mapabilang sa arog-karnerong mga parasunod ni Jesus na ‘minadulag sa tingog nin mga estranghero.’ (Juan 10:5) Minsan siring, an kahagadan sa pagdulag sa grabeng kaanggotan nin Dios orog pa kisa sa pagdulag sana niato sa nakakadanyar na mga bagay. Kaipuhan man niatong pagmaigotan na magkaigwa nin positibong mga kualidad. Totokaron kan sunod na artikulo an pito kaini. Igwa kita nin marahay na dahelan na orog pang siyasaton ini, huli ta si Jesus igwa kan makangangalas na panugang ini: “Ako nagtatao sa [sakong mga karnero] nin buhay na daing katapusan, asin dai sinda noarin man mapapahamak, asin mayo nin siisay man na maagaw sa sainda sa sakuyang kamot.”—Juan 10:28.\n• Anong patanid an itinao ni Jesus sa mga namomoon sa relihion?\n• Anong peligrosong situwasyon an napapaatubang sa minilyon ngonyan?\n• Anong tusong mga klase nin idolatriya an dapat niatong dulagan?\n[Mga Ritrato sa pahina 8, 9]\nAno an minasabong sa isip nindo kun nadadangog nindo an terminong “magdulag”?


Home / Albay / Bicol News / Government / Legazpi City / News / 4,000 na CAFGU sa rehiyon marecibe nin P12K kada saro\n4,000 na CAFGU sa rehiyon marecibe nin P12K kada saro\nBicol Standard Newspaper Saturday, November 16, 2019 Albay, Bicol News, Government, Legazpi City, News\nLEGAZPI CITY—Maabot sa 4,000 na mga miembros kan Citizen Armed Force Geographical Unit (CAFGU) Active Auxiliary Service sa Bicol an marecibe ngonian na Deciembre nin total na kantidad P12 mill na financial support sa saindang servicio sa Armed Forces of the Philippines (AFP) durante kan anom na bulan nindang servicio ngonian na taon.\nSi Maj. Ricky Aguilar, an hefe kan 9th Infantry Divison (9ID) public affairs office an nagsabi sa intrevista na an lambang miembro kan Cagfu an matatawan nin cash na P12,000 bilang asistencia, sa kantidad P2,000 an kada bulan, poon kan Hulyo asin Disyembre ngonian na taon.\nNagtagama an gobierno nin kantidad P48 milyones na fundo na gagastoson sa pagbayad kan monthly cash assistance sa rinibong mga militiamen na nagtao kan saindang voluntad na servicio sa AFP sa bilog na nasyon.\nKan naka aging taon sa lindong kan Executive order 69 na pinirmahan ni Pres Rodrigo Duterte, an lambang Cafgy naka recibe nin P7,000 na monthly cash assistance sagkod Hunyo ngonian na taon.\nAlagad, huli kan kakulangan nin fundo pig inaan ini asin ginibo sanang P2,000 poon kan Hulyo hasta Disyembre ngonian na taon, sabi ni Aguilar.\nNagsabi si Aguilar na an lumang rate ibabalik sa masunod na taon pakatapos na an CAA budget maaprobaran asin makabale sa General Appropriations Act sa masunod na taon, 2020.\nIgwa nin 4,000 na miembros kan CAFGU sa Bicol, an mayoriya naka distino sa Camarines Sur, kasunod sa Albay, Sorsogon, asin an iba sa Camarines Norte, Masbate asin Catanduanes.\n4,000 na CAFGU sa rehiyon marecibe nin P12K kada saro Reviewed by Bicol Standard Newspaper on Saturday, November 16, 2019 Rating: 5


Nuarin Dapat Magkulbong an Sarong Kristiyana? | Pagkamoot nin Dios\nPagkolbong—Noarin Asin Taano?\nNoarin asin taano ta maninigong magkolbong an sarong Kristiana may koneksion sa saiyang pagsamba? Pag-olayan niato an ipinasabong na paliwanag ni apostol Pablo dapit sa bagay na ini. Itinao nia an giya na kaipuhan niato tanganing makagibo nin tamang mga desisyon, mga desisyon na nagtataong onra sa Dios. (1 Corinto 11:3-16) Ihinayag ni Pablo an tolong bagay na dapat turotimbangon: (1) an mga aktibidad na kinakaipuhan na magkolbong an sarong babae, (2) an mga kamugtakan na maninigo niang gibohon iyan, asin (3) an mga motibo nia sa pag-aplikar kan pamantayan na ini.\nAn mga aktibidad. Duwa an sinambit ni Pablo: pamibi asin paghula. (Bersikulo 4, 5) Siempre, an pamibi iyo an may pagsambang pakikipag-olay ki Jehova. Ngonyan, an paghula minaaplikar sa ano man na pagtotokdo na basado sa Biblia na ginigibo nin sarong Kristianong ministro. Pero, isinusuherir daw ni Pablo na maninigong magkolbong an babae kun sia namimibi o nagtotokdo kan katotoohan sa Biblia? Dai. An kamugtakan na an babae namimibi o nagtotokdo an nagdedeterminar kaini.\nAn mga kamugtakan. An mga tataramon ni Pablo nagsusuherir nin duwang kamugtakan, o langtad nin aktibidad—an pamilya asin kongregasyon. Sia nagsasabi: ‘An payo nin babae iyo an lalaki. An lambang babae na namimibi o naghuhula na dai nakakolbong sinusupog an saiyang payo.’ (Bersikulo 3, 5) Sa areglo nin pamilya, an agom kan babae an dinesignaran ni Jehova na magin payo. Kun dai rinerekonoser kan babae an autoridad kan agom nia, sinusupog nia an saiyang agom kun sia an naggigibo kan mga paninimbagan na itinao ni Jehova sa lalaki. Halimbawa, kun kaipuhan na an babae an magkondukta nin pag-adal sa Biblia na yaon an saiyang agom, rinerekonoser kan babae an autoridad kan lalaki paagi sa pagkolbong. Gigibohon nia iyan baga man an lalaki bautisado o dai, huli ta an lalaki an payo kan pamilya. * Kun kaipuhan niang mamibi o magtokdo na yaon an saiyang menor de edad na bautisadong aking lalaki, makolbong man sia, bakong huli ta an aki an payo kan pamilya, kundi huli sa autoridad na itinao sa bautisadong lalaki na mga miembro kan Kristianong kongregasyon.\nNasambitan ni Pablo an kamugtakan sa kongregasyon, na sinasabi: “Kun an siisay man garo baga nakikidiskutir huli sa ibang kostumbre, mayo na kita nin iba pa, ni an mga kongregasyon man nin Dios.” (Bersikulo 16) Sa Kristianong kongregasyon, an pagkapayo itinao sa bautisadong mga lalaki. (1 Timoteo 2:11-14; Hebreo 13:17) Mga lalaki sana an ninonombrahan bilang mga magurang sa kongregasyon asin ministeryal na mga lingkod na may itinao nin Dios na paninimbagan na asikasohon an aripompon nin Dios. (Gibo 20:28) Pero, kun minsan, may mga kamugtakan na tibaad sarong Kristiana an kaipuhan na mag-asikaso sa sarong gibohon na sa parate kualipikado asin bautisadong lalaki an naggigibo. Halimbawa, tibaad kaipuhan na sia an mangenot sa pagtiripon bago maglingkod sa langtad huli ta mayo nin kualipikado asin bautisadong lalaki. O tibaad sia an magkondukta nin napagkaoyonan antes pa na pag-adal sa Biblia na yaon an sarong bautisadong lalaki. Huling an siring na mga aktibidad talagang ekstension kan Kristianong kongregasyon, makolbong sia bilang pagrekonoser na inaasikaso nia an gibohon na sa parate iinaasignar sa sarong lalaki.\nSa ibong na lado, dakol na aspekto nin pagsamba an dai man nagkakaipo na magkolbong an sarong Kristiana. Halimbawa, dai nia kaipuhan na gibohon iyan kun sia nagkokomento sa Kristianong mga pagtiripon, nakikikabtang sa ministeryong pagharongharong kaiba an saiyang agom o saro pang bautisadong lalaki, o nagkokondukta nin pag-adal o namimibi kaiba an saiyang mga aki na dai pa bautisado. Siempre, tibaad may lumataw na ibang mga hapot, asin kun an sarong Kristiana dai segurado manongod sa sarong bagay, sia puedeng gumibo nin dugang pang pagsiyasat. * Kun dai pa man giraray sia segurado asin kun pinapahiro sia kan saiyang konsensia na magkolbong, bako man iyan sala, arog kan maheheling sa retrato.\nAn mga motibo. Sa bersikulo 10, maheheling niato an duwang dahelan kun taano ta gugustohon nin sarong Kristiana na magkolbong: “An babae maninigong may tanda nin pagpasakop sa saiyang payo nin huli sa mga anghel.” Enot, mangnoha an pananaram na “tanda nin pagpasakop.” An pagkolbong sarong paagi tanganing ipaheling nin sarong babae na rinerekonoser nia an autoridad na itinao ni Jehova sa bautisadong mga lalaki sa kongregasyon. Huli kaini, ipinapahayag nia an saiyang pagkamoot asin kaimbodan ki Jehova Dios. An ikaduwang dahelan maheheling sa mga tataramon na “huli sa mga anghel.” Ano an epekto sa makakamhan na espiritung mga linalang na iyan kun nagkokolbong an sarong babae?\nInteresado an mga anghel na maheling ninda na an autoridad nin Dios rinerekonoser sa bilog na organisasyon ni Jehova, sa langit asin sa daga. Nakikinabang man sinda sa mga halimbawa nin bakong sangkap na mga tawo sa bagay na ini. Total, sinda dapat man na magpasakop sa areglo ni Jehova—sarong pagbalo na dakol-dakol na anghel an dai nakapasar kan nakaaging mga panahon. (Judas 6) Ngonyan, an mga anghel tibaad makaheling nin mga pangyayari na an sarong Kristiana mas eksperyensiado, mas dakol an kaaraman, asin mas madonong kisa sa sarong bautisadong lalaki sa kongregasyon; pero, an Kristiana andam na magpaheling kan saiyang pagpasakop sa autoridad kan tugang na lalaking iyan. Sa nagkapirang kamugtakan, an babae sarong linahidan na Kristiana na sa huri magigin saro sa kaibang mga paramana ni Cristo. An siring na babae sa kahurihurihi maglilingkod sa sarong katongdan na mas halangkaw pa ngani kisa sa katongdan kan mga anghel asin sinda mamamahala kaiba ni Cristo sa langit. Marahayon nanggad na halimbawa na dapat maheling kan mga anghel ngonyan! An totoo, may marahayon nanggad na pribilehio an gabos na Kristiana na ipaheling an mapakumbabang pagkuyog paagi sa saindang maimbod asin mapagpasakop na paggawe na naheheling kan minilyon na maimbod na anghel!\n^ par. 3 Sa parate, an Kristianang agom dai mamimibi na nadadangog kun yaon an saiyang may pagtubod na agom apuera sa pambihirang mga kamugtakan, siring kan pagkapula kan agom na lalaki huli sa sarong helang.\n^ par. 2 Para sa dugang na impormasyon, helingon tabi an The Watchtower na Hulyo 15, 2002, pahina 26-7, asin Pebrero 15, 1977, pahina 125-8.


(Pinagbalikwat gikan sa Nagkakasararong Estado)\nAn Estados Unidos nin Amerika o Sararóng Estados (mas inaapod na Estados Unidos, Amerika, an U.S. o an USA) sarong nasyon na kompwesto nin 50 estados asin sarong distrito federal sa Norteng Amerika. An nasyon namumugtak haros sa tahaw kan kontinenteng Norteng Amerika kun sain an 48 na estados asin Washington, D.C., an distrito kapitolyo.\nYaon ini sa pag-ultanan kan kadagatan Pacifico asin Atlantiko. Pigtatangà ini kan Kanada sa norte asin Mehiko sa sur. An estado kan Alaska nyaon sa norte-sulnopan kan kontinente kun sain an Kanada nyaon sa subangan kaini asin Rusya sa sulnopan sa balyo kan Itiot kan Bering. An estado kan Hawaii sarong arkipelago sa tahaw kan Pacifico.\nAlabama · Alaska · Arizona · Arkansas · California · Colorado · Connecticut · Delaware · Florida · Georgia · Hawaii · Idaho · Illinois · Indiana · Iowa · Kansas · Kentucky · Louisiana · Maine · Maryland · Massachusetts · Michigan · Minesota · Mississippi · Missouri · Montana · Nebraska · Nevada · New Hampshire · New Jersey · Nueva Mehiko · Nueva York · North Carolina · North Dakota · Ohio · Oklahoma · Oregon · Pennsylvania · Rhode Island · South Carolina · South Dakota · Tennessee · Texas · Utah · Vermont · Virginia · Washington · West Virginia · Wisconsin · Wyoming\nWashington, D.C. (Distrito nin Colombia)\nAmerikanong Samoa · Guam · Northern Mariana Islands · Puerto Rico · Estados Unidos Islas Virgenes\nSaradit na Purong Isla\nIsla Baker · Isla Howland · Isla Jarvis · Johnston Atoll · Kingman Reef · Midway Atoll · Isla Navassa · Palmyra Atoll · Isla Wake\nPinaghugot gikan sa "https://bcl.wikipedia.org/w/index.php?title=Estados_Unidos&oldid=178809"\nHuring pigliwat an pahinang ini kan 9 Pebrero 2019, alas 07:57.


Tinabangan Ako ni Jehova na Manompongan Sia\nAn Torrengbantayan—Pag-aadalan na Edisyon | Pebrero 1, 2006\nBASAHON SA Albanian Aleman Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Finnish Ga Griego Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Pranses Rarotongan Romanian Samoan Setswana Shona Silozi Sinhala Slovak Slovenian Sranantongo Swahili Tagalog Thai Tsonga Turkish Ukrainian Urdu Vietnamese\nISINAYSAY NI FLORENCE CLARK\nKapot ko an kamot kan sakong agom na grabe an kamatean. Bilang sarong Anglicano, namibi ako sa Dios na maomayan logod an sakong agom, asin nanuga ako na kun dai sia magagadan, hahanapon ko an Dios sagkod na manompongan ko sia. Dangan magigin saiya na ako.\nAKO namundag bilang si Florence Chulung kan Setyembre 18, 1937, sa Aboriginal Oombulgurii Community duman sa harayong rehion kan Kimberley Plateau sa Solnopan na Australia.\nMay maogmahon akong mga memorya kan sakuyang pagkaniaki kan mga aldaw na idto na mayong pinaghahaditan asin maogma. Hale sa pagmimisyon kan iglesia, nanodan ko an nagkapirang pundamental na bagay manongod sa Dios asin sa Biblia, alagad an sakong ina an nakapagtokdo sa sako kan Kristianong mga prinsipyo. Binabasa nia sa sako nin regular an Biblia, asin poon sa pagkaniaki, nagkaigwa ako nin hilig sa espirituwal na mga bagay. Hinangaan ko man an saro sa sakong mga inaon, na sarong misyonera sa saiyang iglesia. Aram ko sa sakuyang puso na gusto kong sumunod sa saiyang mga lakad.\nAn samuyang komunidad, na dating midbid bilang an Forrest River Mission, may probisyon para sa pag-eskuela poon sa enot na grado sagkod sa ikalimang grado. Duwang oras sana an samuyang klase kada aga. Nangahulogan ini na medyo limitado an sakong pormal na edukasyon, sarong bagay na ikinahadit kan sakong ama. Boot niang magkaigwa nin mas marahay na edukasyon an saiyang mga aki, kaya nagdesisyon sia na bayaan an Oombulgurri asin ibalyo an pamilya sa banwaan nin Wyndham. An aldaw kan samong paghale sarong mamondong aldaw para sa sako, alagad sa Wyndham, nahimo kong makapag-eskuela nin bilog na panahon sa suminunod na apat na taon, poon 1949 sagkod 1952. Nagpapasalamat akong marhay na pinapangyari kan sakong ama na makamit ko an edukasyon na iyan.\nSi Nanay nagtatrabaho sa lokal na doktor, asin kan magpondo na ako sa sakong pag-eskuela sa edad na 15, inalok ako kan doktor na ini nin trabaho bilang sarong nars sa ospital nin Wyndham. Maogma kong inako an alok, huli ta kan panahon na idto masakit maghanap nin trabaho.\nPakalihis nin pirang taon nakamidbid ko si Alec, sarong puti na paraataman nin hayop sa rantso. Kinasal kami kan 1964 sa banwaan nin Derby, kun saen regular akong nag-aatender sa Iglesia Anglicano. Sarong aldaw an mga Saksi ni Jehova nagbisita sa sakong harong. Sinabihan ko sinda na dai talaga ako interesado asin pinakiolayan ko sinda na dai na magbuelta. Alagad, igwa sindang sinabi na nakaintriga sa sako—may personal na ngaran an Dios, si Jehova.\n“Ano Dai Mo Kayang Magsadiring Mamibi?”\nKan 1965 nagpoon na magin masakit na marhay an buhay. An sakuyang agom tolong beses na naaksidente nin medyo seryoso—duwa sa saiyang kabayo asin saro sa saiyang kotse. Marahay sana ta naomayan sia sa mga pagkaaksidenteng ini asin nakabalik sa trabaho. Minsan siring, dai nahaloy naaksidente na naman sia sa kabayo nia. Ngonyan, nagsapo sia nin grabeng tama sa payo. Kan ako umabot sa ospital, sinabihan ako kan doktor na magagadan na an sakong agom. Biyo akong nalunosan. Pinakiolayan nin sarong nars an lokal na padi na dumanan ako, alagad sinabi nia: “Bako ngonyan. Maduman ako sa aga!”\nBoot ko na nasa kataed ko an padi tanganing mamibi kaiba ko asin sinabi ko ini sa madre. Sinabi nia: “Anong problema mo? Ano dai mo kayang magsadiring mamibi?” Kaya pinonan kong mamibi sa mga rebulto kan samong iglesia para sa tabang—alagad daing nangyari. Garo baga talagang magagadan na an sakong agom. Naisip ko,‘Paano ko maaatubang an buhay kun magadan an sakong agom?’ Nahahadit man ako para sa sakong tolong aki—si Christine, si Nanette, asin si Geoffrey. Ano an magigin buhay ninda kun mayo sindang ama? Marahay sana ta pakalihis nin tolong aldaw napagmata an sakong agom, asin sia ikinaluwas kan Disyembre 6, 1966.\nMaski ngani narahayan sia, an sakuyang agom nagkaigwa nin danyos sa hotok. Nawara an iba sa saiyang memorya asin nagkaigwa sia ngonyan nin tendensiang magin madahas saka madalion na magbago an timplada kan saiyang payo. Nasakitan siang makiiba sa mga aki asin nagin sobra kaagresibo kun dai sinda minahiro siring sa mga adulto. Masakit an pag-ataman sa saiya. Kaipuhan kong gibohon an haros gabos na bagay para sa saiya. Tinokdoan ko pa ngani sia na magbasa asin magsurat giraray. An sakit sa pag-ataman sa saiya mantang inaasikaso ko an iba pang pampamilyang mga gibohon nagkaigwa nin grabeng epekto, asin nagkahelang ako nin nervous breakdown. Pitong taon poon kan maaksidente an sakong agom, nagkaoyon kami na magbulag nguna tanganing makabalik an marahay kong salud.\nIiniba ko an mga aki asin buminalyo ako patimog sa siudad nin Perth. Bago kan pagbalyong ini, an sakuyang tugang na babae nagpoon na mag-adal sa Biblia kairiba kan mga Saksi ni Jehova sa Kununurra, sarong sadit na banwaan sa Solnopan na Australia. Ipinaheling nia sako an sarong retrato sa librong An Katotoohan na Minagiya Pasiring sa Buhay na Daing Sagkod, * na naglaladawan kan panuga kan Biblia na sarong paraisong daga. Sa librong ini, ipinaheling pa nia sako na an Dios may ngaran, si Jehova, asin ini nakaakit sa sako. Palibhasa an mga bagay na ini dai man lamang sinasabi sa sako sa sakong iglesia, nagdesisyon ako na apodan sa telepono an mga Saksi ni Jehova oras na may istada na ako sa Perth.\nMinsan siring, medyo nag-alangan akong kontakon sinda. Dangan sarong banggi, may nagtimbre. Duminuman sa pinto an sakong aking lalaki asin dali-daling nagbalik sa sako, na nagsasabi, “Nanay, an mga tawong sinabi mo na aapodan mo sa telepono uya na.” Medyo nabigla ako asin sinabi ko, “Sabihon mo na mayo ako digdi!” Alagad nagsimbag sia, “Aram mo na dai ako dapat na magputik, Nanay.” Huli ta napasupog, inatubang ko an mga nasa pinto. Mantang tinataratara ko an mga nagdalaw, nariparo ko an pagngalas sa saindang lalauogon. Napaduman sinda na an tuyo an dating nag-iistar, na huminale na. Pinadagos ko sinda dangan pinaoranan ko sinda nin mga hapot asin nakakakontentong mga simbag hale sa Biblia an inako ko.\nKan suminunod na semana, nagpoon akong mag-adal sa Biblia nin regular kaiba kan mga Saksi, gamit an librong An Katotoohan na Minagiya Pasiring sa Buhay na Daing Sagkod. Pinukaw giraray kan pag-adal an sakong pagkamoot sa espirituwal na mga bagay. Pakalihis nin duwang semana nag-atender ako sa Memorial kan kagadanan ni Cristo Jesus. Nagpoon na akong umatender sa mga pagtiripon kada Domingo, asin dai nahaloy nag-aatender naman ako sa mga pagtiripon sa laog kan semana. Pinonan ko man na ipaabot sa iba an sakong mga nanonodan. Nadiskobre ko na an pagtabang sa iba na makanood kan mga katotoohan sa Biblia nakaparahay sa sakong mental asin emosyonal na salud. Pakalihis nin anom na bulan nabautismohan ako sa sarong pandistritong kombension sa Perth.\nMantang nag-ooswag ako sa espirituwal, nasabotan ko an pagmansay ni Jehova sa pagigin sagrado kan pag-agoman, pati na an prinsipyo sa Biblia na manonompongan sa 1 Corinto 7:13, na nagsasabi: “An babae na igwa nin agom na lalaki na dai nin pagtubod, pero minaoyon ini na mag-erok sa kaibanan nia, dai nia pagbayaan an saiyang agom na lalaki.” An tekstong ini an nagin dahelan na balikan ko si Alec.\nAn Pagbalik sa Derby\nNakapuli ako sa Derby kan Hunyo 21, 1979, matapos an labing limang taon na pagkasuhay ko sa sakong agom. Siempre, nag-aalangan an pagmate ko asin iniisip-isip ko kun ano an saiyang magigin reaksion sa pagbalik ko. Nasorpresa ako ta maogmahon siang marhay na nagbalik ako saiya, minsan ngani nagpahayag sia nin pagkadesganar huli ta nagin saro ako sa mga Saksi ni Jehova. Isinuherir nia tolos na mag-atender ako sa saiyang iglesia, na dati kong pinag-aatenderan bago ako nagduman sa Perth. Ipinaliwanag ko na dai ko magigibo iyan. Pinagmaigotan kong marhay na irespeto an saiyang pagkapayo asin ginibo ko an pinakamakakaya ko bilang sarong Kristianang agom. Prinobaran kong ipakipag-olay sa saiya an manongod ki Jehova asin sa Saiyang marahayon na mga panuga sa ngapit, alagad bako siang interesado.\nPero, pag-abot nin panahon, bako sanang inako ni Alec an bago kong paagi nin pamumuhay kundi tinabangan naman nia ako sa pinansial tanganing makaatender ako sa mga kombension asin asamblea, siring man sa mga pagtiripon kada semana. Nagpasalamat ako nin marhay kan bumakal sia nin sarong kotse—sarong mahalagang gamit sa harayong parteng ini kan Australia—na magagamit ko sa Kristianong ministeryo. An mga tugang na lalaki asin babae, kaiba an paraataman sa sirkito, parateng nakikidagos nin pirang banggi sa samuyang harong. Pinangyari kaini na mamidbid ni Alec an nagkapirang Saksi, asin garo nagugustohan nia na makaibanan sinda.\nAn Pagmate Ko Garo Ako si Ezequiel\nIkinaogma ko an pagbisita kan mga tugang na lalaki asin babae, alagad may inatubang akong kadepisilan. Ako sana an Saksing residente sa banwaan nin Derby. An pinakaharaning kongregasyon yaon sa Broome, mga 220 kilometros an rayo. Kaya nagdesisyon ako na gibohon an sakong pinakamakakaya na ikalakop an maogmang bareta. Sa tabang ni Jehova, naorganisar ko an sadiri ko asin nagpoon akong magpatotoo sa harong-harong. Nagin depisil sako an gibohon na ini, alagad pirme kong pinapagirumdom an sakong sadiri kan mga tataramon ni apostol Pablo: “Igwa ako kan kosog para sa gabos na bagay huli sa saiya na nagtatao nin puersa sa sako.”—Filipos 4:13.\nDai ikinaogma kan lokal na klero an sakuyang ginigibo, nangorogna an pagpapatotoo ko sa mga kapwa ko Aborigen. Binalo nindang takoton ako asin papondohon an sakong paghuhulit. An saindang oposisyon nagpangyari sana sako na orog na magin determinado na magpadagos, asin regular kong ipinamibi ki Jehova na tabangan ako. Parate kong nagigirumdoman an pamparigon sa boot na mga tataramon na itinao ki Ezequiel: “Uya! Ginibo ko an saimong lalauogon na siring nanggad katagas sa saindang lalauogon asin an saimong angog na siring nanggad katagas sa saindang angog. Siring sa brilyante, na mas matagas pa sa gapong kiskisan, ginibo ko an saimong angog. Dai ka dapat na matakot sa sainda, asin dai ka dapat na mangirhat sa saindang lalauogon.”—Ezequiel 3:8, 9.\nSa nagkapirang okasyon, duwang lalaki hale sa sarong grupo nin mga iglesia an ruminani sa sako mantang ako namamakal. Pinag-olog-olog ninda ako sa makosog asin maribok na paagi, na pirit na kinukua an atension kan ibang mga namamakal. Pinabayaan ko sana sinda. Sarong beses, mantang nagsasagibo ako nin pagdalaw liwat sa sarong interesado, an ministro kan lokal na iglesia duminatong asin pinagsahotan ako na dai nagtutubod ki Jesus. Inagaw nia an Biblia sa sakong kamot, yinugyug idto sa atubangan kan sakong lalauogon, dangan isinuso iyan sa sakong kamot. Mantang deretso ko siang hineheling sa mga mata, mahoyo alagad marigon kong kinotar an Juan 3:16 asin sinegurado ko sa saiya na ako may pagtubod ki Jesus. Napula sia sa sakong kompiadong simbag asin huminale na mayo na nin sinabi.\nNaogma akong maghulit sa mga Aborigen sa lugar nin Derby. Binalo kan sarong lokal na padi na pogolan ako na maabot an mga tawo sa sarong partikular na komunidad, alagad ibinalyo sia. Sa siring, napaabotan ko sinda kan mensahe sa Biblia. Gustohon kong magin misyonera siring kan sakong inaon, asin ngonyan ginigibo ko an trabaho kan misyonera, na tinatabangan an iba na makanood manongod sa Tataramon nin Dios. Dakol sa mga Aborigen an nagpaheling nin marahay na reaksion sa sakong paghuhulit, asin nakapoon ako nin nagkapirang pag-adal sa Biblia.\nNakakamate kan Sakong Espirituwal na Pangangaipo\nSa laog nin limang taon, ako sana an Saksi ni Jehova sa Derby. Nadepisilan akong magdanay na makosog sa espirituwal na mayo kan pamparigon sa boot gikan sa regular na mga pagtiripon kaiba nin kapwa mga parasamba. Sa sarong okasyon, nadedesganar nanggad ako kaya naghale nguna ako na dara an kotse. Kan makapuli ako kan pabanggi na, an sarong tugang na babae asin an saiyang pitong aki yaon duman na naghahalat sa sako. Nagdara sinda nin suplay nin literatura para sa sako hale sa kongregasyon sa Broome, dakol na kilometro an rayo. Magpoon kaidto, an tugang na babaeng ini, si Betty Butterfield, nag-areglar na makaduman sa Derby sarong beses kada bulan asin iniibanan ako sa bilog na katapusan kan semana. Magkaibanan kaming naghuhulit dangan nag-aadal sa An Torrengbantayan sa sakong harong. Minaduman man ako sa Broome sarong beses kada bulan.\nMatinabang na marhay an mga tugang sa Broome asin kun minsan minaduman sinda sa Derby minsan harayo tanganing tabangan ako sa paglilingkod sa langtad. Sinasadol ninda an siisay man na tugang na lalaki o babae hale sa ibang mga banwaan na maagi sa Derby na bisitahon ako asin makiiba sa sako sa ministeryo. An mga biaherong ini nagdadara man sa sako nin mga rekording nin mga pahayag publiko. An iba nakikiiba sa sako sa pag-adal kan An Torrengbantayan. An halipot na mga pagbisitang ini nakakaparigon na marhay sa boot.\nDakol Pang Tabang an Maabot\nSa laog nin nagkapirang taon, dugang pang pampakosog an inako ko kan si Arthur asin Mary Willis, sarong retiradong mag-agom hale sa timog na parte kan Solnopan na Australia, minaabot sa pagtabang sa sako sa laog nin tolong bulan sa medyo malipot na mga panahon. Si Tugang na Willis an namamayo sa kadaklan na pagtiripon asin nangengenot sa ministeryo sa langtad. Iriba kaming nagbibiahe pasiring sa mas puerang mga parte kan Kimberley Plateau, na binibisita an mga rantso nin baka sa hararayong lugar na ini. Sa kada paghale kan mag-agom na Tugang na Willis, namamatean ko an grabeng kakulangan sa sakong buhay.\nSa katapustapusi, sa katapusan kan 1983, naresibi ko an maogmang bareta na an sarong pamilya—si Danny asin Denise Sturgeon asin an saindang apat na aki—maabot tanganing mag-istar sa Derby. Kan umabot na sinda, nagkaigwa na kami nin regular na mga pagtiripon kada semana asin iribang nakapaglilingkod sa langtad. Sarong kongregasyon an naorganisar kan 2001. Ngonyan, an Derby igwa na nin sarong makosog na kongregasyon na may 24 parahayag kan Kahadean, may duwang magurang asin sarong ministeryal na lingkod na nangangataman nin marhay sa samo sa espirituwal. Kun minsan, minaabot sa 30 an nag-aatender sa samong pagtiripon.\nKun ginigirumdom ko an nag-aging mga taon, napapaogma an sakong puso na maheling kun paano ako tinabangan ni Jehova na mapaglingkodan sia. Maski ngani an sakong agom dai pa nakikiiba sa sako sa pagtubod, padagos siang nagsusuportar sa sako sa ibang paagi. Limang miembro kan sako mismong pamilya an nagin bautisadong mga Saksi—an duwa kong aking babae, an duwa kong makoapo, asin an saro kong sobrina. Dugang pa, an nagkapira sa sakong mga paryente nakikipag-adal na sa Biblia sa mga lingkod ni Jehova.\nNagpapasalamat nanggad ako huli ta tinabangan ako ni Jehova na manompongan sia. Determinado akong magin saiya sagkod lamang.—Salmo 65:2.\n^ par. 14 Ipinublikar kan Mga Saksi ni Jehova alagad dai na iniimprenta ngonyan.\n[Mapa/Mga Ritrato sa pahina 15]\nKanggaro asin lyrebird: Lydekker; koala: Meyers\n[Ritrato sa pahina 14]\nNagtatrabaho bilang sarong nars sa ospital nin Wyndham, kan 1953\nAn Kongregasyon nin Derby, kan 2005\nI-share I-share Tinabangan Ako ni Jehova na Manompongan Sia\nKuarta Asin Moral—Sarong Leksion na Makukua sa Kasaysayan\nTunay na Prosperidad sa Bagong Kinaban nin Dios\nTampok na mga Kabtang sa Libro nin Nehemias\nArogon an Pagpapasensia ni Jehova\n‘Patotoo sa Gabos na Nasyon’\nText Mga opsiyon sa pag-download AN TORRENGBANTAYAN—PAG-AADALAN NA EDISYON Pebrero 1, 2006\nI-share I-share AN TORRENGBANTAYAN—PAG-AADALAN NA EDISYON Pebrero 1, 2006\nAN TORRENGBANTAYAN—PAG-AADALAN NA EDISYON Pebrero 1, 2006


Nganing maseguro an ligtas na viaje kan mga pasajeros sa bus asin jeepney kan panahon nin pasko asin ngonian na bagong taon an district office kan Land Transportation Office (LTO) sa Ciudad nin Naga padagos kan saindang inspeksyon sa mga terminal asin igwang dai tinutugotan na magviaje kun igwang depekto arog kan kalbo nang gulong.\nSa paagi kan ‘’Oplan Biyaheng Ligtas’’ an law enforcers kan LTO digdi na pinangenotan ni Frederick ‘’Eric’’ Torrecampo asin saiyang mga pagiriba dawa panahon nin bakasyon nagkaperang veces pigbabalikan an Bicol Central Station, van asin jeepney terminal nganing saindang ma-inspeksyon an mga pampasajerong lunadan.\nSaindang pig-iinspeksyon an mga gulong kan bus, van, asin jeepney dawa minor defect arog kan dai naghihirong wiper saindang pinapaayos antes tugotan na makapag-viaje.\nIgwang nagkaperang van asin jeepney na pundido na an headlight dai pinaviaje sagcod na dai pigpakarhay.\nKabali sa saindang pig-aaram an dokumentos nganing maaraman kun igwang franquicia hali sa Land Transportation Franchising and Regulatory Board (LTFRB).\nAn ‘’Oplan Biyaheng Ligtas’’ saro sa programa ni Bicol LTO Regional Director Noreen Lutey na pig-iimplementar kan mga district office digdi sa rehiyon cinco tanganing maseguro an ligtas an ribo-ribo pasajeros na mga bakasyonista an nagpuruli digdi sa Bicol asin buelta naman ngonian na semana sa Manila asin sa iba pang provincia.


Kapahayagan 22 | Bibliya Online | New World Translation\nMateo Marcos Lucas Juan Gibo Roma 1 Corinto 2 Corinto Galacia Efeso Filipos Colosas 1 Tesalonica 2 Tesalonica 1 Timoteo 2 Timoteo Tito Filemon Hebreo Santiago 1 Pedro 2 Pedro 1 Juan 2 Juan 3 Juan Judas Kapahayagan 1 2 3 4 5 6 7 8 9 10 11 12 13 14 15 16 17 18 19 20 21 22\nSalog na igwa kan tubig nin buhay (1-5)\n‘Madya! Kumua kamo kan tubig nin buhay na daing bayad’ (17)\n“Madya, Kagurangnan na Jesus” (20)\n22 Asin ipinahiling niya sa sako an sarong salog na igwa kan tubig nin buhay, kasinglinaw nin kristal, na nagbubulos hali sa trono nin Diyos asin kan Kordero 2 pababa sa tahaw kan mayor na tinampo kan siyudad. Sa mag-ibong na pangpang kan salog igwa nin mga kahoy nin buhay na namumunga nin 12 beses kada taon, sarong beses sa kada bulan. Kun manungod sa mga dahon kan mga kahoy, para iyan sa pagpaumay kan mga nasyon. 3 Asin dai na magkakaigwa nin ano pa man na sumpa. Imbes, an trono nin Diyos asin kan Kordero mamumugtak sa siyudad, asin an mga uripon nin Diyos magtatao sa saiya nin sagradong paglilingkod; 4 asin mahihiling ninda an saiyang lalawgon, asin an saiyang ngaran masusurat sa saindang mga angog. 5 Saro pa, dai na magkakaigwa nin banggi, asin dai na ninda kaipuhan an liwanag nin lampara o an liwanag kan aldaw, huli ta an Diyos na Jehova* iyo an magtatao nin liwanag sa sainda, asin mamamahala sinda bilang mga hadi sagkod nuarin pa man. 6 Sinabi niya sa sako: “Maimbod* asin totoo an mga tataramon na ini; iyo, si Jehova,* an Diyos na nagpasabong sa mga propeta, nagsugo kan saiyang anghel tanganing ipahiling sa mga uripon niya an mga bagay na madali nang mangyari. 7 Uya! Madatong ako sa madaling panahon. Maugma an siisay man na nag-uutob kan mga tataramon kan propesiya na nasa rolyong ini nin kasuratan.” 8 Buweno, ako, si Juan, iyo an nakakadangog asin nakakahiling kan mga bagay na ini. Kan madangog ko asin mahiling an mga iyan, suminubsob ako sa pamitisan kan anghel tanganing sumamba sa anghel na ini na nagpapahiling sa sako kan mga bagay na iyan. 9 Alagad sinabi niya sa sako: “Dai! Dai mo paggibuhon iyan! Uripon man sana ako kapareho mo asin kan mga tugang mo na mga propeta asin kan mga nag-uutob kan mga tataramon sa rolyong ini nin kasuratan. Sambahon mo an Diyos.” 10 Sinabi man niya sa sako: “Dai mo pagtatakan an mga tataramon kan propesiya na nasa rolyong ini nin kasuratan, huli ta an itinalaan na panahon harani na. 11 An siisay man na bakong matanos magpadagos sa mga gibong bakong matanos, asin an siisay man na marigsok* magpadagos sa saiyang karigsukan; alagad an saro na matanos magpadagos sa mga gibong matanos, asin an saro na banal magpadagos sa kabanalan. 12 “‘Uya! Madatong ako sa madaling panahon, asin dara ko an balos na sakuyang itatao, tanganing balusan an lambang saro sigun sa saiyang mga gibo. 13 Ako an Alpha asin an Omega,* an inot asin an huri, an kapinunan asin an katapusan. 14 Maugma idtong mga linalabhan an saindang haralabang bado, tanganing magkaigwa sinda nin awtoridad na makaduman sa mga kahoy nin buhay asin tanganing makaagi sinda sa mga trangkahan saka makalaog sa siyudad. 15 Alagad sa luwas an mga ayam* asin an mga nagsasagibo nin espiritismo asin an mga imoral* asin an mga paragadan asin an mga parasamba sa idolo saka an gabos na ugmahon sa pagtaram asin paggibo nin pandadaya.’ 16 “‘Ako, si Jesus, nagsugo kan sakuyang anghel tanganing magpatotoo sa saindo manungod sa mga bagay na ini para sa mga kongregasyon. Ako an gamot asin an gikan ni David saka an maliwanag na bituon na makaaga.’” 17 Asin an espiritu saka an nobya padagos na nagsasabi, “Madya!” asin an siisay man na nagdadangog magsabi, “Madya!” asin an siisay man na napapaha magdigdi; an siisay man na gusto, kumua siya kan tubig nin buhay na daing bayad. 18 “Ini an sasabihon ko sa gabos na nagdadangog sa mga tataramon kan propesiya na nasa rolyong ini nin kasuratan: Kun an siisay man magdagdag sa mga bagay na ini, idadagdag nin Diyos sa saiya an mga damat na nakasurat sa rolyong ini; 19 asin kun an siisay man maghali nin ano man sa mga tataramon kan propesiya na nasa rolyong ini nin kasuratan, hahalion nin Diyos an saiyang kahirasan sa mga kahoy nin buhay asin an saiyang lugar sa banal na siyudad, iyo, dai niya makakamtan an mga bagay na nakasurat sa rolyong ini. 20 “An saro na nagpapatotoo manungod sa mga bagay na ini nagsabi, ‘Iyo, madatong ako sa madaling panahon.’” “Amen! Madya, Kagurangnan na Jesus.” 21 Lugod na mapasa mga banal an daing kapantay na kabuutan kan Kagurangnan na Jesus.\n^ O “maati an mga gibo.”\n^ O “an A asin an Z.” An Alpha asin Omega iyo an inot asin huring letra kan alpabetong Griego.\n^ An buot sabihon, idtong an mga gibo makababaldi sa paghiling nin Diyos.\n^ Hilingon an “Seksuwal na imoralidad” sa Glosaryo.


Maski senior na asin bawal nang magluwas sa harong lalo na kun bangui asin magpa-Naga, naka-arestar akong sarong pulis tanganing magpahatod sa centro,mabakal nin bulong, pagkakan, prutas asin iba pang mga kairipuhanon.\nMaski bespiras kan pista sa sakuyang barangay San Jose igwa pa nin nagka-perang tawong naglalakaw-lakaw sa tinampo alagad pag-abot mi sa Naga por medyo nin motorsiklo nabigla ako ta mayo nang tao sa tinampo, mga botika na sana an bukas, bakery asin convenience store.\nPatago ako na dai mahiling kan pulis na nagka-camera ako kan samuyang pig-aaraguihan tanganing maitala sa dokumento an kamugtakan kan centro, kan dating puso kan Bikol (ngonyan Naga Na!). Dati naka-Smile Pa kan panahon ni Mayor John.\nGaro bakong ciudad, matoninong na marhay mga alas 7:00 pa sana nin bangui.\nHalaba an pila sa botika, kadaklan nakamaskara pero hararayo an distansiya sa lambang saro kan mga parabakal, may senior citizen discount pa man guiraray asin ta an mga gurang siyempre may priority.\nNakabakal man nin tinapay asin palaman, orange asin apple asin take-out na lugaw, chopsuey asin inun-on na sibubog.\nKaskasun palibhasa single na motorsiklo, pulis pa an driver kaskasun an biyahe haling Naga pasiring Milaor. Kan mahigpit na an lockdown an senior dai na pwedeng magluwas sa harong, dai man tinatawan nin quarantine pass ta senior na ngani asin may diabetes pa kaya aro-aldaw tv, radyo, facebook asin cellphone an gamit ko.\nPurgana an talinga ko dapit sa maghapon asin magdamlag na bareta tungkol sa Covid 19 tingog ni Sal Panelo, Secretary Doque asin Secretary Martin Andanar.\nAmay pagmata pagka-aga magiris nin 15ng lemonsito, ipeperes sa baso asin iinomon na puro ta tunay na alkaline daa, mayong uric acid, dangan mainom nin maimbong na tubig, masunod na an pagtudok nin insulin bago magpamahaw.\nSa pagkakan limitado man: mainit na tinapay hale sa kataid na bakery, may palaman na peanut butter, kape o gatas, lakaw-lakaw sa atubangan kan harong, painit nin 30 minutos mantang naghahalat kan rasyon nin inomon na tubig na hale sa MNWD.\nSa kaaldawan kan pista mapungaw na marhay ta maski abang init magayon man kuta na an hoyop kan duros, trangkilo alagad mayong katao-tao, mayong nag-ogik na orig, mayong para-pista.\nMayong prosisyon nag-abot si padi sa ermita alagad mayong taong nagsirimba. Nagdangog na lang sa sound system ni padi sa mga harong-harong.\nAn maogma lang ta naglibot si mga SK officials may darang mga patos nin noodles, bagas, sabon, multi-vitamins, cookies, asin mga de lata.\nSa ika-walong aldaw kan quarintina asin lockdown, schedule kan mga taga-Milaor na magsaod asin magpa check sa doktor sa Naga.\nKinua ako kan sakong aki bago magpangudto sa tahaw kan init kan aldaw. Haros sarong oras si biyahe mi haling Milaor pa Naga. Pahingurag an awto asin motor na nagsasabi na sinda gabos taga-Minalabac asin Milaor na masaod asin mapa doktor.\nLambang saro pigbabadil nin scanner kaya abalang marhay.\nMa-ATM kaya mahanap pa kan bukas na banko, masaod, mabakal bulong. Nakaabot kaming Villa Corason lampas nang pangudto.\nAn magayon sa barangay Del Rosario sa Naga ta naglilibot si Kapitan nakasakay sa van na may sound system, naglilibot sa subdivision asin barangay, nagpapagiromdom kan 24-oras na curfew.\nIba man duman sa samuyang barangay sa Milaor ta mayo lamang nin opisyal na nagtataga sirip sa mga harong-harong tangarig maaraman an kamugtakan kan saindang constituentes.\nSiguro dapat paisihon ni Mayor an saiyang mga kapitanes na impormaran an lambang barangay bako lang kan mahihigpit na curfew tanganing maka-ibitar sa Corona Virus Disease 19, kundi kan mga panibagong instruksiyon hale sa gobyerno nasyonal,Malacaṅang, DILG, DOH, DSWD, asin haling munisipyo, sa opisina kan alkalde.\nGulpi nang nagadan, gulping nang naapektaran, gulpi nang positive sa Covid 19 sa ika-walong aldaw pakatapos kan lockdown sa Luzon asin kan mapirmahan na an Emergency Powers kan Presidente.\nOrog na naguin mapungaw an Naga. ( mas dakol nang nagadan sa Italya kesa sa Tsina na an iyo an pinunan kan nakakagadan na virus desease, dakol naman an nagadan sa Francia, an borders kan Canada sinarahan na. Ano man ta dai maka-abot digdi sato maski pigsasabing mainit na lugar an Pilipinas?).\nSa mga dokumento ko por medyo nin litrato kadikit an tao sa People’s Mall , mayong mga awto sa tinampo pero an mga tao sa laog kan harong naghahalat na kan ika-duwang ornada kan mga panao hale sa gobyerno nasyonal.\nHerak nin Mahal na Diyos sa puntong ini mayo man nin binabawian nin buhay huli sa Covid 19 sa Naga, sa Camsur asin sa enterong Kabikolan. Pero an pagmati kan lambang saro garo baga mamundo asin makatakot na marhay ta may nagdadangadang na delubyo.